Ben-Nevis Tlang Kainak | VCTH\nHome » Hmun Le Hma » Khual Tlawnnak » Ben-Nevis Tlang Kainak\nKan leitlun ah minung hi kan duh mi le kan paih mi hi kan bang aw cio lo. Kei hi Laitlang ih ṭhanglian ka si vekin tlangpar kai paih zet pawl ka si. Ka thlennak ramkip ih a sangbik an timi tlang pawl ah kai thei ka tum ringring ṭheu. A caan ahcun ka rual pawlin “na va paih ve aw” in ti san men ṭheu. Asinan, tlangkai timi hi tlangkai paih mi hrangah cun a sunglawi zet mi, mah le mah zuam awnak pakhat a si tin ka hmu. Cun Tlang kan kai tikah thinlung ah paihzet le ngamzet a ṭul bet ah harzet in kan kai ih a zim kan vun tlen ahcun hlawhtlingnak ih a pek mi, sim theih lo diriam le lungawinak a um ṭheu. Himi feeling te hi um menmen in khan saa theih a si lo. Bawhlung kan sit ih kan goal fang maw, camibuai kan ong fang maw, tlan zuamawknak ih pakhatnak kan ngah fang maw, kan duh mi bawhlung team ih an neh fang maw ti vek lawng ah khan saa theih a si.\nKa umnak UK ram hi tlangsang pawl a um phah zet. Cuih lakah Ben-Nevis (4,409 ft) tlang timi hi tlagnsangbik a si. Himi tlang hi Scotland ramsung Highland timi area ah um. UK ram ahcun tlang hminthang bik a si vekin kumkhat ah tlangkaitu 100,000 an um. Tlangkai timi hi theihcia vekin ṭih a nung zet. Himi tlang ah hin a liamcia kum 5 sungah tlangkai tu minung 13 an nun an rak liam dah zo. Mihrekkhat cu (Avalanche) timi vur pawl in a silh that ṭheu, cun mihrek khat le an tla that, cun, mihrek le lungto ril minih a khawng that hai tivek an si.\nBen-Nevis tlang hi kaidan lamzin 4 lai in a um. Tlangkai tu zaraan cun Tourist route an timi zin in a kai mi an tam. Asinan, kei hi Tlangpar ih a ṭhanglian mi ka si, tlangkai experience tampi ka nei tikah tourist route lamzin men ih kai ka tum lo. Aharbiknak zin in kai ka tum. Hih tlang hi ke thawn kai men theih a si lo ih, tlaingkainak ih hman mi hreitlung, cramptom (boot ih bun mi ice palnak thir zum) timi le hridai pawl thawn kai a ṭul mi tlang a si. Kan zung ih ka hnatuan pi pa thawn cuih a harbiknak lamzin in kai ding ah kan rak tim tuah. Asinan , kan zung ih kan rualpi pawl hnih cun April thla khuasik caan (UK ram ahcun khuasik caan a si lai) ih tlangkai cu ṭih a nung kai hlah uh tiah in rak kham nan kan kai duhnak thinlung in a neh sawn ruangah in rak kham thei lo. In ṭhih deuhdeuh, a ṭihnung an ti deuhdeuh le kan kai paih sinsin.\nKa umnak khua hi England ram sungih Stockton-on-tees timi khua a si. Cuih ka umnak ihsin Ben-Nevis tlang cu Scotland ram sungah a va um tikah motor thawn nazi 6 lai va feh a ṭul. Cuih tlang tangih a um mi khua hi Fort William khua ti a si ih Tourist Centre zet a si .Kan zung ih ka rualpa thawn cu ka umnak khua ihsin Fort William khua lam pen in motor mawng sawng aw in kan feh. Tlang karlak zin tete an tam hlei ah khuacuannak a rem ngaingai. Tlang lak zin tete pawl kan pahtlang ih Scotland ramsung kan lut tikah Scotland a mawi dan hi cu rel ding a um lo a si. Pathian zaangfahnak in Holland, Norway, Denmark, Sweden, France le Switzerland ram pawl hi ka rak tlawng dah nan Scotland ram hi a mawi hlei cuang. Switzerland ram hi rammawi pakhat a si ko nan Scotland ram hi ka duh deuh. Ziang ah tile an tlang um dan le an khua le loo tete hi kan laitlang thawn bang awknak tete tampi a um in ka hmu. Tlang karlak zin tete pawl cu kan pahtlang hnu ahcun Fort William khua cu zaan 10pm ah kan vun thleng. Lamzin ah sakhi, sabek, thiahhlei ti pawl tam pi kan hmu. Himi khua ih Hostle pakhat ah kan riak. Kan riahnak Hostle hi kan kainak ding tlang tang rori ih um mi a si. Cun, mahten rawl suang theih cih a siih a man tla a ol bik .Kan Hostle ihsin tlagnzim tiang hi Tourist Route lamzin in feh ahcun peng 8 a hlat ih tlangkai ṭhang pawl hrang ahcun nazi (8) lai an rei .Kan kai tumnak lamzin hi CMD route ti a si ih peng 12.75 a hlat ih 1558m (5112ft) kai a si.\n2012 April 14 zingpit nazi 7:00 ihsin breakfast kan ei ṭheh hnu ah Hostle ihsin kan so thok. Angki hlum, mawca, tlagnkainak ih hman mi boot, crampon ti pawl le Ice-axe, hridai pawl, lukhum, tidai le suncaw, GPS, Map pawl ti ṭhepṭhep in kan timhtuah hnu ah tlang kai cu ka pok vuahvo. Kan vun kai thok ahcun kan hmai ah group 3 hrawng kan hmu hai. Cutin tlang a sangnak lam pan in kan kai vivo. Ka rualpa hi ka taan phah tikah taan awk tuk lo ding in nuam deuh in kan kai. Kan baang nawn caan le kan cawl phah in a kai ve mi pawl thawn kan biakaw phah ṭheu. Cutin, nuam tete a sangnak lam pan in kan kai rero. Kan kainak lamzin hi mi kai an mal zet ruangah mi thlun ding a um tuk lo. Kanmah ten kainak lam zin hawl phah Compass hmang phah in cu ti kan kai vingvo. Lamzin kan hawl dan cu, kan map parah compass kan ret ih khawi lam si North timi kan hawl hmaisa, cun kan feh duhnak lam ah compass kan ret ih cutin khawi lam feh ding timi kan thei thei. A hnu ahcun Kan pahnih lawng kan si ih ṭih hman a nung zik lam, thli le a hrangzet, a dai le a dai zet. Ka rualpa cu mithmuh can in ka tan phahphah ruangah ka hngak phahphah theu. Ka rualpa cu Muslim kha hmul sau zet a siih, a rucksack cu a tipuan angki thawn a khuh ih, kianghrol te thawn a so vivo ka zoh cu mibang lak ahcun capo tuhruat in Osama Binladin, Afghan tlang tluan ih a vak laimi video pawl in mang ter.\nTlangtang ihsin tlangtlun kan pan rero ko nan a zim cu thleng ih thleng ti um dah lo. Map tlun ih ka tar mi point 2 to 3 hi kan thleng in kan thleng thei lo. Kan mithmuhnak in a zim a bang miah kan thelng tinten tlagnzim dang a rak um cingcing. Kan baang phah thawn beidong a um zet ṭheu. Tlang nih mi a bum an ti mi hi kan thei cio ding ka zum. A zim kan hmuh mi hi a zim ngaingai si lo in, cui zim kan thleng tikah cem thei loin a zim dang a um cingcing. Thinsau zet, duhnak tumpi thawn kai lo ahcun a ol zet. Ka rualpa tla cu tlangzim kan thleng dah lo ih kan baangzet thawn keimah par lamlam ah a thinheng. Kei hmai in ka feh tikah kan theng zik maw tiah I sut cingcing. Kei nih le a thatho deuh seh tiah, thleng zikte tin ka bum cingcing. Tlangzim dang a hmu lala in ka parah a thinheng, kan elawk phah, cutin kan boot ah hlingneimi kan bun ih ice-axe hreitlung thawn kan kai vivo. Ni khua le tu le tu a thleng aw. Caankhat te ah ruahsur, rial a tlak ih rei lo te ah thli nasazet in a hrang, rei lo teah Ni a rung tlang lala. Kan kai vivo ih a zim thawk nak (point 2) kan thleng. Cui zim kan thleng in cu kan hmuitin mi a zim cu lang tikah ka rual pa in cu hihi maw kan fehnak ding, a nai te si ual a ti nan kan feh taktak ahcun thleng ih thleng ti um dah lo. Vur le khuk cancan in an thuk ih kan ke kan khainak hman ah kan bang tuk. Cun kan ke palnak ding hi a hnget khoh le khoh lo hreitlung in kan test hmaisa ta. Cek hmaisa lo in a kuarnak ah tlak in mithi an tampi theu ruangah ral ringzet in kan kai. Ka rualpa cu a baangtuk ih thaten a karnak ding cek lo in ka ke neh I thlun, cun a hrek hrawng kan thleng ah a palnak a cim ih lungto kar lak ah a ke hlikhlok (ankle) a merh awk ih cutin duhvek in a feh thei nawn lo. A mah le a pa zet, Emergency ka ko ding ka ti nan a duh ve lo, cutin nuam teten kan kai tlang vivo.\nKan kainak lamzin hi ṭih a nung zet. Tlang ka kai mi hmuahhmuah lakah a challenging bik mi tlang a si. A cancan cu ke palnak ding hawl ah ka buai. Ka hreitlung lawng in ka awk awk can a tam pi. Nuam teten kan feh ih kan dungah mi hrekkhat in in rak man. Kan cawl phah, suncaw kan ei phah in nuam teten kan kai ih zaan lam nazi pa 3 ah a zim kan thleng. A zim kan thleng in cu rial a tlak ciam co ih suncaw khal ṭhaten ei theih a si lo. Thli le hrang, ruah le sur, rial le tlak, ziang vek view khal hmuh theih a si lo. Cumi lakah cu ka lai coat ka keng mi te cu ka hruk ih ka zuk awk ta thotho. Himi tlang hi Laimi lakah a thleng hmaisabik ka si ko ding tin ka zum. Ka rualpa cu a zim ka thlen hnu nazi hrek hrawng ah a rak thleng. A tlun cu a rawn zet, inn te an sak nan a sung lut thei a si lo. Ka rualpa cu kee bai nawn ten a rak thleng in cu kan lawmawk rero ih kan diriam zet.\nTlang zim ahcun mero le a pit thluh tikah kan hmai pi 10 fang lawng kan hmu thei.Tlagnzim a thlengtu kan mah pa 2 lawng kan si cumi fang te ah. Tlung lam cu a ol deuh mi ‘Tourist route’ in tlung kan tum ih kan fehnak kan hmu thei nawn lo. Vur in a khat thluh tikah kan fehnak ding lamzin kan hmu thei nawn lo. Khoilam North si ti khal kan fiang nawn lo tikah ka rualpa thawn kan el awk. Kan zumnak a dang veve, kanmah zumnak a hmanbik in le kan ruat awk. Culai ah keneh ka hmu ih cui keneh kan thluh vivo nan a hnu ahcun kham kiangah kan thelng. Kan kir sal lala ih a zim ah kan suak sal. Cutin kan vaivuan ih a hnu ahcun kan thin a phang thlang . Nikhua a tha cing ko ding tin a tlangzim te ah kan hngak rero. Nikhua le that ti um dah lo. Vanthatnak ah mi pa 2 Tourist route in a rak kai mi kan hmu ih lamzin a fehnak ding in sim. Lamzin hmuhnak ah lung tete an rak phun nan mero a pit tuk ih kan rak hmu thei lo mi si. Cui lungphun tete cu pi 20 hlat tluk ah a um vivo ih kan thlun vivo. A tang deuh kan thleng in cun khua a vang deuh thlang mi a rak so kan tong phah phah. A rak so pawl khal in “a tlun kan thelng zik maw” tiah mi an sut cingcing. Thleng zikte tin, thazang ka pek hai. Cu mi lakah kan ton mi nupa te pakhat cu mangbangzet in an pa a kai paih nawn lo, an nu cu thinlung makzet in kai rero, an pa a hnuk phah rero, ka hnih an suak leh lam.\nMero tang kan thleng in cu tlangtluan pawl kan hmu thei sal ih kan hnangam zet thlang. Cumifang ah ka rualpa a ke na mi a thei awk sal. Cui hlan cu kan thinphangnak thawn a ke na mi tla a hngilh si hmang. Tourist route cu lamzin thaten cek mi a si ih map zoh tul nawn lo in zin thlun vivo a si ih thu kan rel phah vivo. A nih hi Mathematics thiam zet mi a si ih David Hilbert le Einstein thu kan rel phah. Einstein general relativity a rak suah hlan deuh ah problems tam pi a rak nei mi kha Prussia university a rel ih David Hilbert in .. hmmm kei mah nih ka solve thei ding tin an rak zuam aw thu. Cule lamzin ah UK ih Mc.Donald interior design tuahtu pa kan tong ih, ziang ruang ah UK ih Mc.Donald pawl hivek look kan ti pei cu, urban look, an concept pawl in sim vivo ih a nuam zet. Cutin nuam teten kan suk vivo ih zaanlam na zi 8:30pm ah dam ten kan Hostel kan thleng sal . Kan ke, kan kawng, kan el, ka hnawng pawl a na thluh. Rawl hman ei thei lo tluk in, zaan tla thaten itthat theih a si lo. Nazi 13 sung tlang kai ticu a rak ol lo zet . Ka rual pi pawl ti vek in ‘kan va paih ve aw’ ka ti awk ve. Asinan, tlangkai timi hi a tlun kan thleng tik ih harsazet in ka zuam ih ka hmuitin mi hmun ka thleng timi lunghmuinak hi man ih leithei a rak si lo. Zuamnak le harnak tuar hnu lawng ah ngah theih mi a si.\nTlang kan kai tikah zin tampi a um. Cuih zin cu mah le cakdan, experiences par ih hril theih a si. Cun nuam teten lungdong lo in kai rero lawng ah a zim kan thleng thei a si . Minung kan nunnak khal kan kai rero mi tlang kan nei cio . Choice tam pi kan nei, Pathan in kan mah le tawk cio kan nun ah in thiamnak in pek. Cuih kan tlang cio kan kai tum tikah zing tin kan kai ding? Zing lamzin in kan kai ding ti hi hril thei cio a si? Kan hmuitin mi ah cu a shawh pek lo in cet lo bang lo in kan kai vivo si le kan hmui tin mi ah kan thleng thei. Minung kan hmuitin mi hmun thleng ding ah ol ten a thlengtu hi kan um ding ka zum lo. Zumnak, mah le mah zumawknak, harsatnak tong ta loin kan hmuitin mi kan thelng thei lo timi hi tlangkainak in I zirh. Tlangkai lawng in maw na thei tin in capoh thei. A thei men men mi le mah ih tong taktak mi an bang aw lo. A tlun thleng ding ah thinlung lamah (mentally) kan cak zet tul, timi khal ka nunnak ah I thathnem pi. Minung cu kan thlengnak hmun ah satisfy timi a um dah lo, Cuihnak in sangsin thleng ding ah kan tum sinsin. Himi tlang ka ke tang ah ka ret thei zo, hi hnak ih sang sawn khawi mi tlang si ka kai ding tiah ka ruat. Ne ta ah Scandinavia (Norway, Denmak, Sweden le Finland) ih tlangsang bik “Gald Hoppigen” timi tlang ka kai thu ka rak ngan leh ding.


Cube Acid Hybrid Pro 400 darkblue´n´lime 2019 - Fun Corner\n> Fahrräder>E-Bikes>Cube Acid Hybrid Pro 400 darkblue´n´lime 2019\nCube Acid Hybrid Pro 400 darkblue´n´lime 2019\nCube Acid Hybrid Pro 400 darkblue´n´lime 2019 bei Fun Corner kaufen!\nGünstiger gesehen? - Cube Acid Hybrid Pro 400 darkblue´n´lime 2019


Puakkuai hnu nazi 30 rei hnu ah Nungdam in Tipithuanthum ah an sar | Falam Online Media\nAugust 6, 2020 August 6, 2020 admin\t0 Comments disaster\nLebanon, Beirut tipikap puakkuai nakih sep pet mi Amin al-Zahed cu a hlo hnu nazi 30 rei hnu ah Mediterranean Tipithuanthum ah nungdam in an hmusuak saal ih an runsuak ngah thu, an ram local media in an tarlang.\nHimi puakkuainak cu 2,750 tons ammonium nitrate, dawngdah zetin ret ruangih suak mi a siih minung 137 lenglo thi in mi tamzet an hlo a si.\nCumi, mihlo pawl cu an zuk thawn Instagram account tuahsak an siih cupawl lakah Amin al-Zahed khal a tel ve.\nCuih account ahcun Mediterranean Tipithuanthum ah puakkuai nakih sep pet mi Amin al-Zahed an hmu saal zo nan an retnak siizung Rafic Hariri University ah a sung le pawl in an hawl hmu thei hrih lo ti`n an tar lang a si.\nAmin al-Zahed nungdam in an hmusaal thu le an runsauk hnu, Lawng par ih a zuk baklo cu a thuhla hmuh ding a um loih, hih thuthawn pehpar mi thuthang dang a um bet leh a si le kan ngan pehzom leh ding.\n← Ti lian le Leivawr in Falam-Hakha ziinpi a phit – LIVE\nTilian in Tlairawn Lilawn siatsuah – Video →\nTikhawlnak sungih Zawng 13 thi mi in Mipi thinphanter


Mipa Nauhak Te In Fala 2 A Nei Bik – Meifar\nMipa Nauhak Te In Fala 2 A Nei Bik\nFebruary 14, 2022 admin Leitlun 0\nTulai nauhak hi an danglam zet zo, an fim in thil khal an theithiam awl tuk. China ram ih um phunhrek kailai mipa nauhak pakhat in a tlawngkainak ah fala 2 anei ih China online tualrawn parah a lar zet.\nNunau nauhak pahnih cu rualpi, theiaw cia an si ih an lungrual thei zet, an karlak ah thikawknak le huatawknak aum lo. Mipa nauhak khalin a duat thiam tuk ih an kut le an hmai cu duat zetin a thamsak rero.\nA fala 2 khalin a liang khatlam khatlam an hngohsan veve. Online mipi pawlin ‘Zoh nan nuam tuk, asinan tulai fala le tlangval pawl nan mualphohter. Kop nei lo tampi an um laiah fala 2 na rak nei zo ual” an ti.\nCNO/CNDF ‘Suunnak Capi’\nPuithiam Upa In ‘Puithiam Pawl Hi Nupi Neih Siang Sehla A Ṭha Ding, An Hringnun Hrangah A Ṭha Ding’ A Ti


Arabian Zan 1001 - Chinland Today Media\nArabian Zan 1001\nApril 27, 2016 12:01 pm·0 comments\nArabian Zan 1001:\n(2) Sumdawngpa le Khuavang\nVei khat lai ahhin khawlipi pakhat ah sumdawng milian tontaw a rak um. Innsang duhnungza a nei ih, a nun ih ttulhai mi ziangkim khal a nei thluh. Vei tampi cu siangpahrangram dang pawl ah va tlawng in a sumtuahnak a kauter vivo ih, rualpi le hnattuanpi thar dangdang khal a tuah vivo.\nVei khat cu hmun hlapi ih um mi khawpi pakhat ah feh a tum. Cutawk khawpi ih feh ding in nelrawn ramcar pakhat paltlang a ttul ruangah inn ihsin zingte’n a pok. Lamzin ih ei ding ah tidai, tthulhfaupi rah (dates) le lamcaw ro tthenkhat a keng. A fehnak khawpi ih a thlen tikah hlawhtling zet in sum a tuah ta. Cu thluh ah inn thlen ding hngakhlap zet in a tlung sal.\nSundir ih nelrawn lamzin a zawh ruangah a cau zet. Oasis cirh pakhat a hmu ih a va pan. Cirhti thawn a hmai a phiah, tidai a in ih, tum kung pakhat hnuai hnem ah cawl ding in a to. A ken mi tthulhfaupi rah tthenkhat a phorh ih a ei phah. Tthulhfaupi rah ei phah cun umhar phen ah a kiangkap cu lungto thawn a deng kual rero. Beunak ttha deuh hmuh beisei in khaw dang a tang phah rero fawn. A netnak ahcun cirhti umnak ah a feh sal ih a kut a va kholh.\nCumi ciah ah amah pan ih ra tlan ciamcotu hmel ttihnung zet nei khuavang tumpi a hmu thutthi. Khuavang cun a lu tlun ah mi sat man cia in ralnam tleu zohzo a thlir cia fawn. Rei lo te ah khuavang cu sumdawngpa ih hmai ah a ra thleng ih, “Na thihnak ding a nai. Ka fapa na thah ngam ruangah ka lo that ding,” tiah ring dumdo in a ra ttong.\nSumdawngpa cun mangbang zet in, “Ziangtinmaw! Na fapa ka that e?” tiah ttihnak aw tthia thawn a sut. Cutikah khuavang cun, “Si. Lungto na den lai ahkhan ka fapa ih lu ah na ngah ih a thi,” a ti.\nSumdawngpa cun, “Poi ka ti zet, ka pu. Na fapa tuahmawh ka tum mi a si lo. Zangfah lainatnak nei hram aw!” tiah ngaidam a dil.\nKhuavang a cun, “Zangfah na dilnak cu ka ngai lamlam lo ding. Ka fapa vekin na thih a ttul. Tu ah ka lo that cih ding,” ti phah in sumdawngpa cu leilung ah a dirh thluk. Cu thluh ah sumdawngpa sat ding in a kut a hun thlir.\nSumdawngpa cun, “Ka pu, na tuah duh mi cu na tuah thei ko. Asinan ka saduhthah netabik cu i tuahter ta hram aw,” tiah a dil.\nKhuavang in, “Aw, na saduhthah netabik cu ziang a si?” tiah a sut.\n“A netabik hrangah khawlipi ih ka nufa pawl i va tonter ta hram aw. Khawlipi ah ka feh ding, ka leiba pawl le tawlrel ttul mi pawl ka va cingfel ta ding, ka innsang hmailam hrangah sumpai ka tawlrel ta ding ih, ka thih hnu ih vancungram ka thlen theinak ding ah mi rethei pawl ka va bawm ta ding.”\n“Ehei! Na dil mi cu a va tam ve. Cumi tuahnak ah ziangtluk na rei ding?”\n“A malbik in kum khat cu ka ttul ding, ka pu. Tuini ihsin kum khat a kim ni ciah ah hitawk hmun ciahciah ahhin ka ra lo tong ding tiah sia ka sam. Cumi can ah na fapa hrangih phuba la ding in i that thei.”\nKhuavang cun a vun ruat nguaingo ta hnu ah, “Asinan tuini ihsi thla hleihnih a kim ni ciah ih na ra kirsal lo a si ahcun, na hrangah thihnak rapthlak sawn ka ruahman ti hi cingkeng aw,” a ti.\nSumdawngpa cun lungkimnak ah a lu a kun. Cu thluh ah manhlap zet in khawlipi a pan. Ni thum a feh hnu ah a inn a va thleng. Inn a thlen vete’n a innsang pawl a ko khawm ih nelrawn ih a ton mi thil pawl a sim. A innsang cun amah vun tthen ding cu an tuar thiam lo. Ninghang riahse zet in an ttap ciamco. Asinan kum khat a kim ahcun a thutiam cu a hlensuah hrimhrim a ttul thu a sim hai.\nA thaizing ah, sumdawngpa cu zingte’n a tho ih a sumtuahnak lam cingfel ding in a buai zet. Danthiam pakhat a ruai ih roca a ngan ta. Sumdawng dang pawl a pek a ttul mi hmuahhmuah a pe thluh. Mi rethei le tlasam pawl hnenah hnipuan le sumpai pawl a pe. A innsang hrang khal ah can tampi a pe.\nTawkfang ah kum khat cu a rung kim. Sumdawngpa in nelrawn ih khuavang a ton ding ni hrangah khua a rung vang. A nupi le fanau pawl cu mitthli rualriat thawn a mang-ttha hai. Cu thluh ah mitthli tla rero phah in nelrawn lam a pan.\nNelrawn ih cirhti umnak a va thlen tikah khawsia a hmuh netnak hmun ciahciah ihsin khuavang cu a rak hngak. Thinkhur zet ih khuavang a rak hngak lai ahcun a umnak lam pan ih putar pakhat a rat kha a hmu. Putar cun zuknengnu pakhat a hruai. Putar cun sumdawngpa cu a ra pan ih, “Eheu, hitawk ah nangmah lawng ziang na tuah? Hitawk sehvel ih um mi khuavang na ttih lo mawsi?” tiah a sut.\nSumdawngpa cun putar cu a cibai hnu ah a thuanthu lungngaiza cu a sim. Putar cun khuavang hmuh ve a duh ruangah sumdawngpa thawi’ rak hngak tlang a tum. Malte a rei hnu ah sumdawngpa cun putar pakhat a rat lai a hmu lala. Cumi putar cun uico dum pahnih a hruai. An hnenih uico hruaitu putar a ra thlen tikah, “Eheu, midang pawl! Sundir ni ling hnuai ah ziang thil in hitawk ah a lo toter?” tiah a sut hai.\nZuknengnu hruaitu putar in sumdawngpai’ thuanthu lungngaiza cu a sim. Uico hruaitu putar cun malte sung a vun ruat lawk. Cu thluh in, “Kan unaupa le khuavang hrokhrawl tonawknak zoh ding in hinah ka um ve ding,” a ti. Cu thluh in sumdawngpai’ kiang ah a to ih khuavang a ra thlen ding an rak hngak. Nazi hrek a rei tikah putar dang pakhat a ra thleng lala. Anih khal in ziang an hngak ti a ra sut. Sumdawngpai’ thuanthu le khuavang ih thuhla a theih tikah ziang a thleng ding ti zoh ding in an hnenah a to ve.\nMinute malte a rei tikah ring zet in khua a ri durdo ih meikhu luailo sung ihsin khuavang cu an hmai ah a hung suak. Meiling vekih a sen mi a mit le a kut ih ralnam zoh tikah ziangtluk in a thin a heng ih, ziangtluk in sumdawngpa thah a hiar ti a lang. Sumdawngpa cu a pan cih ih leilung ah a hlon.\nCu thluh ah, “Na ra thleng thlang! Na nun netnak a thleng a si hi!” ti ih huk dumdo phah in sumdawngpa ih lu sat ding ah a kut cu tlunlam ah a thlir.\nPutar pawl cu ttihphannak thawn an khur thluh ih, sumdawngpai’ hualvan zoh in riahsia zet in an ttap. Cu thluh ah zuknengnu hruaitu putar cun, “Aw! Khuavang, na huham hmai ah ka lu ka kun a si. Ka lo dil mi hi i ngai hram aw,” a ti.\nKhuavang cun thinheng zet ttongkam thawn, “Ziang na duh, putar?” tiah a sut.\nPutar cun, “Zangfahte’n ka thuanthu hi ngai hram aw. Sumdawngpai’ thuanthu hnakih mangbangza le maksak sawn ih na ruat asile, sumdawngpai’ nun tthen-thum tthen-khat na zuah ding,” a ti.\nKhuavang cu a thin a heng nan putar ih thuanthu cu theih a duh.\nCuruangah zuknengnu hruaitu putar cun a thuanthu cu a rel thok.\nNunsung Singlawm Thih ah Kung Tlung\nZo Na Si? Zo Ka Si?\nSai Hrennak Hri


KUM 16 MI SALAI PHUN ZA MANG CU DENMAARK RAMPI AIAWH IN BAWHLUNG A SIT DING – Thechinlandtoday\nKUM 16 MI SALAI PHUN ZA MANG CU DENMAARK RAMPI AIAWH IN BAWHLUNG A SIT DING\nadmin May 26, 2021 Leave a Comment on KUM 16 MI SALAI PHUN ZA MANG CU DENMAARK RAMPI AIAWH IN BAWHLUNG A SIT DING\nChinram, hmin that tertu leh chin mi hmin ti mawi tertu salai Phun Za Mang, Matupi khuami Salai Phun Za Mang cu aumnak Denmark rampi aiawh in bawlung a sit ding.\nKehlam le vorhlam a hmang thiam veve ih tu’ih aleknak cu hmaitlan, kehlam ah aum. Premier League Club Liverpool ih lek thei dingin a zuam rero lai, Denmark U-12 ah hriltling arak si zo ih Denmark’s Got Talent khalah a tel zo, Rawn, Meifar\nDONALTRUMP A RUN CANGVAI SAL, DEMOCRATS PAWL AN THIN PHANG →\n← Thla cam nak in I bawm hna u sih Cikha ah Minung 100 Hrawng Thaw Dawp-Chuah Har in Ruah Lo piin an Zaw Hna


Hitler In Mipa Sinak Zamawh A Nei Fate Deuh Ih Tilmu Pakhat Lawng Nei - Chinland Today Media\nHitler In Mipa Sinak Zamawh A Nei Fate Deuh Ih Tilmu Pakhat Lawng Nei\nFebruary 24, 2016 12:39 pm·0 comments\nThuanthu hminsin vek ih an hminsin theu mi Adolf Hitler ih mipa sinak zahmawh a fate timi hi a dik mi a si tiin an ti.\nThuanthu zirsang mi ropi phanih Jonathan Mayo le Emma Craigie in Hitler ih thuanthu cu Hitler’s Last Day: Minute by Minute tiin an ngan. Cu mi ih an ngannak ahcun Hitler in natnak danglam zet (hypospadias) a neiih cui an natnak ruangah a mipa sinak a fate deuh vekin a umnak a si tiin an tarlang. Culawng siloin tilmu khal pakhat lawng a nei timi cu a dik mi a si thu an tarlang.\nHivek natnak hi mipa 300 ah 1 lawng in an neiih suah thlak ve teiih cangmi natnak cikhat ve hi a si hrimrim. An mipa sinak cu taksa lamah a finawk tam deuh ih curuangah a fate deuh vek ih a langnak a si tin an ti.\nMs Craigie le Mr Mayo ih an ngan mi cabu ahcun Hitler a mah rori khalin natnak lole kim lonak pahnih nei in a rel aw. Pakhat cu mipa ci lam ah le mipa sinak lam ah a si. Hitler ih a bulpak sibawi Dr Theodor Morell khal in ci hrihram lam fehnak ah harsatknak a neih ruangah nupa sinak hmangcak thei dingin cicaknak le thisen fehcaknak le hiarharlnak si khal a pek theu tiah an zum.\nCuruangah Hitler hi lawngfangkheh ih um a tihih nunau mipa sinak lam ah a cak lo zet tiah theih a si.\n1923 laiih thawng a rak tlak laiih a sibawi Dr Josef Steiner Brin ih a hminsinnak ahcun a vorhlam tilmu ih natnak a um thu a tarlang. Asinan a dang zate a that thluh ih a cak zet tiin a ngan.#\nBritain Nunau Cathiam Pawlin Laam An Thiam\nWWW Kan Timi Kum 25 A Kim


Mi Ropui Thuruatthiam Pathum | VCTH\nMi Ropui Thuruatthiam Pathum\nHome » Cahram » Mi Ropui Thuruatthiam Pathum\nBy vcth on February 2, 2016.\nLeitlun ih Philosophy (Ruahnak) thuanthu ah a hminthangbik mi le mi theih tambik mi minung pathum an um. Cu pawl cu Socrates (BCE 469-399), Plato (BCE 429-347) le Aristotle (BCE 384-322) tla an si. Greek rampi ah an rak tlanlennak le an thihnak cu kum 2500 lai si zo nan, thuruahnak (Philosphy) a zirtu hmuahhmuah cu an mah pathum ih nunnak thuanthu le an ca, an Philo pawl cu zir lo theih lo a si.\nSocrates (BCE 469-399)\nSocrates ih pa cu sosertu asiih a nu cu nau dongtu sayama (mid wave) a si. A thok lam caan tawi te sung ahcun a pa ih, hnattuan a rak bawm. Ka nu ih hnattuan vekin Ruahnak thar pawl tampi ka suak ter ding a tiih, thuruahnak (philosophy) lamah a nun a her aw sal.\nSocrates hi zumnak parah dingin cui a zumnak hrangah thi tiang a tuar ngam mi- martyr pi pakhat a si. Amah hi thungaithlak in philosophy cabu pi pawl a rak ngan suak lo. Lamzin parah a vak ih mino pawl hnenah a thuruah daan pawl a sim. Socrates a sim theu mi tongkam pakhat cu “ Ka thei mi cu pakhat lawng a um. Cumicu…zianghman ka thei hrih lo timi a si. Fimthiamnak hawl rero mi minung pakhat ka si. Minung pawl hi keimaih saya pawl an si” a rak ti.\nAmah hi Ral thu, Ram uk daan thu, innsungsang thu le duhdawtnak thu, science lam thu, minung thawn pehparmi thu hmuahhmuah a sim.\nSocrates san laiah, Sophia saya pawl tla an rak um. Cumi pawl cu, tlawng an tuah ih peisa lakin tlawng an ong. Curuangah peisa nei mi innsungsang pawl lawng an tlawng ah an kai thei. Cumi saza pawlin Socrates cu an ngiah lo nasa. Netabikah cui a ngiah lo tu Sophia saya pawl ih khawkhannak le mipi hrekkhat ih dilnak in thuthennak zungah Greek pathian a bia lo tu, Greek nun phung le daan a pah bal tu le mino pawl zin peng ih a hruaitu ti in that dingin ( thih sii-in) thu an t’hencet. Ka Upat biknak fangte cu a ruahnak, a dik a ti mi parah a thi tiang a dinpi ngam. Thuthennak zung in ka zumnak a sual tin na sim a sile, thihnak ihsin kan lo luat ter ding an ti nan, thihnak a hril sawn.\nPlato (BCE 429-347)\nSocrates ih ruahnak (philosophy) zumnak parih a ral that daan, nuncen thu(Ethics) pawl kha a dungthluntu asi mi Plato in ca tampi a rak ngan. Plato ruangah Socrates ih thu cu kum thawngthawng rei hman sehla thaten kan thei theinak asi. Plato in ca pawl a rak ngan hlah sehla Socrates ih a nunnak thuanthu, a rauhnak le a thuhla hmuahhmuah cu kum 100 hman kim hlanah a hlo ding.\nPlato ih thuanthu tawi kan zoh hnik pei. Plato cu mi hminthang mi le milian innsungsang ih a rak suak mi asi. Plato hi mi vanttha asi. Miphun uu a si, milian asi fawn, hmel tha pakhat tla si, thluak tha mi tla a rak si. A hmin ngai kha Aristoclese ti asinan a tut zet a zak thlar pawl a tha tuk ruangah buan a zirh tu a saza pa in Plato tin hmin a rak pek. A kum 18-20 hrawngah Socrates thawn an tongaw ih rei lo ah a dungthluntu pakhatah a rak cang. Socrates an thah zik lai thuthennak zung ih thu an then lai ah tla a um ih a sazapa tlen ding (aamah khan ding) tla a rak zuam. Socrates thihsii-in in a thih laiah Plato cu kum 28 asi. A thin a rak na zet. 399 BCE ah Socrates ih dungthluntu asi ruangah le Democracy kha a dodal ruangah Athen ihsin an dawi ta. Cuticun a rualpi pawl thawn Athen ihsin an tlan suak. Kum 12 sung a hlo. Cumi caan sungah Plato cu Egypt le Italy ram pawl ah a rak feh. India ram tiang a rak thleng a ti tu tla an um. Rome siangpahrang kha a rak faksel ih Sal ah an zuar. A rualpi hlun pakhat in Plato kha a lei sal ih, sal in a luat sal. Plato a rak upat tu pawlin cui a rualpi pa cu peisa pek sal an tum nan a rak el. Cui peisa thawn lei ram an lei ih BCE 383 ah tlawng pakhat an rak din. Cui tlawng cu Europe ram ih a hmaisabik Phunsang tlawng tin santhuantu sung ih thil hminthang pakhat ah a cang. CE 529 ah cui university cu Rome siangphahrang in a phit. Kum 900 sung lai leitlun ah tha zet ih a rak ding mi tlawng pi pakhat asi.\nPlato cu a sazapa kha a duhdawt tuk, cuhleiah a saza pa kha a tleihsan zet. Ka sazapa Socrates kha Athen khua ih Democracy system pi in a that a tiih, Democracy timi tongkam kha a thei hman a thei duh. Mitampi ih duhnak (majority) tinten a tha thei lo. Mitampi sungah fimthiamnak neilo mi pawl an tam sawn, cui an thu thencetnak cu a tha mi thil a suah pi dah lo ding. Curuangah thuruat thiam pawl lawngin ram-uk tu an si a tul tin a ti.\nPlato in “ thuruat thiamtu (Philosopher) pawlin ram an uk hlan lo cu lole ram uktu pawlin thuruah thiamnak (philosophy) an zir lo ahcun, Minung pawl ih buainak kha thaten a phisin sak thei lo ding a ti.\nPlato ih thuruahnak (philosophy) cu Hruaitu tha a um caan ahcun a tha zet nan hruaitu tha lo in thuneihnak an ngah pangah cu thil tha lo zet a suahpi thei ve.\nAristotle (BCE 384-322)\nAristotle cu Athen ih saklam peng 200 luan hrawng ih um mi Stagira timi khuate ah a suak. A pa cu Alexender Siangpahrang ih pu san laiah Siangpahrang ih Sibawi a rak tuan. Aristotle tla a pa hnenah thiamnak tampi a rak zir ve. Kum 17 asi ah Plato ih hmin a rak thei ih Athen ah Plato hnenah tlawng a rak kai. Kum 20 sung lai a rak kai.\nPlato ih kutsuak tlawngta tampi sungah Aristotle hi hminthang bik asi. Plato ih duhdawt bikmi tlawngta tla asi, nan a sayapa sim mi hmuahhmuah mitsing ih aw ti tu asilo. A sazapa ih a sual mi pawl kha hmaisong lo ten a rak faksel. “Saya Plato kha ka duhdawt zet. Ka Upat zet. Asinan, Plato ka duhdawtnak hnakin Thuhman ka duhdawt sawn” tin a rak ti.\nPlato in Minung ih kan ti thei mi fimthiamnak parah zoh in ram-uknak tuanvo kha Mi-fim pawl in an ttuan tul tin a rak ti. Aristotle in cu dun le daan thawn ram kha uk ding asi, minung hnakin dun le daan in ram hruai ding asi tin a rak el. Dun le daan a rak timi cu tulai san ttongkam in asile Constitution asi. Aristotle ih thuruat a rak hlankhan (advance) nasa asi ti kan hmu thei. Plato ih sunmang kha Aristotle in a lungkim lo lawlaw. Ngaingai ih tuah a thei lo mi le tuah thei hmansehla cuvek ram uk daan thawn cu ram a buai sawn ding tin a rak ti. Minung timi hi pawlkom (Society) thawn um mi kan si. Curuangah minung pakhat bulpak hnakin Ram timi a thupi sawn tin Aristotle in a ti. Ram timi hi rammi zate thawn a pehpar awmi thu asi. Rammi pawl ih hril mi hruaitu pawl in cumi ram ih luu bik asi mi dun le daan kha zohin ram uk ding asi tin a rak ti.\nCuhleiah Aristotle cu tulai sanih kaihhruai aw daan a simi le hman rero mi ram uk daan tahfung pi phunthum kha hmaisabik a hmusuak tu asi.Thuneihnak timi cu daan ih thu neihnak, uk awknak le thutthennak tiin kaihruai aw ding asi. Cucu kaihhruai awnak lam ah asiih thuneihnak ngaingai cu ram mipi hnenah a um asi. Cuvekin ram hruaitu pawl tla ram mi pawl parah duhdawtnak le thuruahnak dik thawn hruai hngai seh. Ram mi pawl ih fimthaimnak, pursumnak thansonak le mipi tthatnak hrangah pumpe aw ding an si tiah a rak ti.\nA tlun ih kan tarlang mi thuruahthiam pawl ih nun na zoh tikah ziangtin na ruat. Socrates ih a zumnak parih a thih ngam thu, Plato ih a sayapa a duhdawtnak, Aristotle ih ral tha zetin a sayapa ruahnak dodal in a ruahnak a dinpi thu cu pawl nan hmu ding ka zum.\nHih mi ropui pathum lakah ka hrangih mi thupi bik le ka uar bik mi cu Aristotle asi. A saya Plato ih tlawng ah a tthanglian, fimnak hnawi a fawp ko nan kelpa tan in a saya ttan tu asilo. A saya hnen ihsin thuruah theinak kha lak ta hratin a mah ten ruahnak thar le thudik hmusuak dingih a zuam tu asi. Cutiih hmai a nor mi thurauhnak le fimthiamnak a hawl lo ah cun san dunglam ih kir sal, her kual aw sal rero asi ding.\nKan fimthiamnak lam zinah saya kan ttul cu a dik mi asi. Asinan kan sayapa ih a thlam sungih kan tang ta lo ding a thupi. Thlam pakhat ihsin kan suak thei lawngah a mawi mi par tha kan par thei ding. Cui sinak te cu Aristotle in a rak hmuh suak. Kan miphun, kiang le kap thansonak hrangah upa pawl hnakin thangthar nonawn pawl ih thansonak kha a thupi sawn. Thangthar nonawn pawl thansonak ih zirin kan hmai lamih ka rampi thanso le tumsuk cu asi. Santhar nonawn pawl kan kut sungah kan rampi ih hmai lam dinhmun cu a um. Curuangah saya rauhnak lengih rauhnak, a tlangpi thu timi hruang kham pakhat a lan thei mi ruahnak thawn Aristotle bang ih a hrim le a cak mi ruahnak thawn hmai a nor theitu mino sihram dingin ti saduh thahnak thawn…………….


Hello! Chinland(2) - Chinland Today Media\nSeptember 24, 2012 11:04 am·1 comment\nHELLO! CHINLAND (2)\nThan Tlang khua kan fang:\nMedia Workshop program kan theh ni, a tlailam cu Pu El (Salai Joel Ling, Chief Editor, Muko Mekazin), Jacob Thang (Chin Zone Coordinator, Gaia Sustainable Management Institute) le Nhgepi pawl thawn Than Tlang khua fang dingin bike thawn kan pok. Ahmaisabikah ‘Nomang Garden for Youth Development Centre’ ah kan leng. Hmuan kaupi sungih um a si ih, a mawizia le pangpar tamzia cu pangpar hmuan thleng vek kan si ko. Hitawk hmunah ngaktah nauhak ziangmawzat an um ih, tual ih rak lek rero hrekkhat cu ka va kawm hai. An duhnung in an felzet.\nCuisin an khua cu bike thawn kan hel ciamco. Hmun ikipah Pu El cu betu le cibai rak buktu a tong vivoih ka mangbang. Hakhapawl ih cangantu an sunsakzia le an upatzia hi ka mit rorin ka va hmu. Pu El tla cu Editor pakhat a si lawng siloin nunthuleng le caphun dangdang ngantu a si tikah theitu a ngah zet. Vok rak thah tawk, rawl ei rak sawm tawk, khawmnak rak neihpi tawk.. an sunloih thei ngaingai. USA um Hakhapawl khalin kan dung baiteah khan tlawn an sawm ih USA ah thla ziat lai simaw a va tlawng dah zo.\nA zan cu TABC (Than Tlang Association of Baptist Churches) minopawl hnenah ‘Talk’ kan neihpi hai. Kei tla ‘Nunthuleng le a hmual’ ti mi thulu thawn thusimnak ka neive. Kan theh tikah disscusion kan nei ih, Than Tlang minopawl ih thusuh ding theih tamzia ka hmuh tikah ka mang a bang lala! Zanvar in can pe thei sehla cu zanvar daih thusuh ding an nei ko ding ka zum! Thusuh ding thei cuca lo, thurelpit ding khal nei mumal lo kan mino hrekkhat ka mitthlam ah an ra lang cupco a si ko!!\nA thaizing cu Than Tlang ah cozah hnatuan ih um, Falammi cangantu, Salai Zinghmuh (Falam) ih sawmnak in kan zaten lakphak kan inkhawm. Salai Zinghmuh (Falam) hi a bezaipawl cu mekazin tivekah ka rak siar theu nan, a mipum cun himi ttum hi ka vei khat tonnak a si. Cangantu upatnak hrangah tin Nhgepi thawn cafung thazet laksawng in pe veve ih kan lungawi tuk. A zan cu Awipi (Salai Tial Awi Thang) tei inn ah kan riak hai.\nTio lam pan in:\nKhua a hung van cun M. Te (Salai M. Cung) in Aidii (Anna Biak Tha Mawi: anih hi zuksuai thiam (Artist) le bezai ngan thiamzet a si ih, Hakha mipipawl in an rinsanzet mi a si), Pu El in kei, Nhgepi in thilri phurin motorcycle thawn Tio lam panin kan pok. Lamzin cu a tha lemlo nan se tuk tla a si lo. Ruah mallai a rak sur ruangah a cancan le ciarbek a um phahphah. Sopum khua kan thlen zikah Pu El in, “Sopum khua an rak tinak san cu tuihlan Japan ral laiah khan soserpawl an rak pumkhawmawknak hmun a si ruangah ‘Sopum khua’ tin an kawh lantanak a si,” tin in sim. Sopumih ‘Taungzalat’ rawl dawr ah kan cawl ih suncaw kan ei.\nSopum khua ihsin kan poksal ih ‘Van Zang’ khua kan thleng. Pu El in, “Van Zang an rak tinak san cu, tuihlanah mipa thil vek lung tumpi an rak hmu. A tum tuk ruangah milai ta cu a si thei zik lo; vanmi ta a si ding an tiih curuangah ‘Van Zang’ tin an rak sak,” tin in sim. Kei cun hi khaw hmin sal hi harsa ka ti zet.\nLamzin tluan in Pu El thawn calai thuhla kan ruahaw phah vivo. Media Workshop laiah khan Pu El in Muko Mekazin thuhla a rak present mi ah mekazin ihsin sumlut in amai lakkha siseh, apartment san man siseh a daih thluh lawng siloin, Muko Mekazin in sumpai ting 60-70 lai bank ah ret mi a nei ti thu kha a rak sim tel. Cumi thu kha theihfiang ka duh thu ka sim tikah anih cun, “Ramleng umpawl in an khua le kawhhran tivek hrangah mi pakhat in mekazin bu 50, bu 100 tivekin an rak hlu. A man tla in kuat cia ih kannih khalin an hlunak hmunah felfaiten thlenter thei kan zuamve. Ramsung lawng si sehla cun hivek kan si thei ka zum lo. Ramleng umpawl tan an la tukih curuangah si,” tin in simfiang. Cule mekazin ih cangantupawl hnenah cahram man sumpai khal an pe theu tin in sim bet.\nKan mekazin dinhmun ka vun ruat! Regular ih suak thei cu Vankau Arsi (thla li vei khat suah) le Senhri (thla ruk vei khat suah) Mekazinpawl an si ih, khuilam Editor inn sansak le lakkha pek thei lamlam; a sumhram ngahsal ding le a can khel ih suah thei ding hman hi thil harsa tuk a si lai! Cangantu ngan man sumpai pek thei ding tla cu ……!!\nRamleng umpawl in ramsung umpawl hrangah cabu/mekazin/journal hi run leihve hai sehla ziangtluk a sunglawi ding! Cabu cu rettha hrih sehla, mekazin bu khat ah atlangpithuin Ks. 1000/- a si ih, journal bu khat ah Ks. 700/- a si. Mi malte lawngin cabu an lei thei tikah casiar khal kan mal; kan pung thei lo. Cutikah theihnak kan tlasam lawng siloin kan moral khal san lam a pan thei lo phah. Ramleng umpawl in mi pakhat ah bu 5 ihsin bu 10, 20, 50 tvk in run hlu theive hai sehla cu mi tampin ca an siar phah ding. Ahleicein sumpai neih hmanah cabu lei ding a umlonak khawteberek lam tiangin calai a thlen phah dingih kan miphun khal tampi kan hmasawn phah ding tin ka ruat.\nVan Zang ihsin kan feh vivoih ‘Far Rawn’ khua kan thleng; ‘Lily Tea House’ ah kan cawl ih lakphak le hmuk pawl kan cah. Far Rawn ahhin company din a si cing men thei tiah Far Rawn khawmi ‘Thomas’ in in sim. Cun Far Rawn ihsin peng 3 hrawng a hlatnak ah ‘Miruak Khaannak’ lungpang a um ih, hmun hla ihsin mi tampin an rak hliakhlai theu tiah in sim bet. Cui lungpangih miruakpawlih kut le ke ruh pawl cu a sau ngaingai ih, misang zetzet an si ding tiah zum a um. Cui miruakpawl cu ziangvek miphun an si dingih tu ah teh khuilamah an um ding ti cu theih a hiarum zet.\nFar Rawn ihsi cun U Bik (Pu Siang Cung Bik) in Pu El a bang tuk pang ding tiah amah in in phur thlang. Zintluan in U Bik thawn thu phunphun kan titi phah vivo. Kan feh vivoih ‘Tlang Pi’ khua kan hung thleng. Caw Haw vengih um, U Bikih nulepai inn, Saya Sui Awi tei inn ah kan thumaw ih suncaw thaw zet in son mi kan eikhawm. Tlang Pi cu innkhi 250 lenglo umnak khua a si ih, ramdang thleng khal tampi an an um. Ramdang umpawl in an khua hrangah thil tha phunphun an run tuahsak zo: Tlawng-inn, Nursery Home le Hydro Electirc pawl an run tawlrelsak ih khawsen in an thathnempi ngaingai.\nTlang Pi khawsuah ah ‘Se-Lung’ ti mi lung danglam zet khal a um. Cui lung cu sia vek rorin pianhmang a nei ih mak ti zetin ka zukaw ciamco ta.\nTlang Pi ihsin ram a ngam mi pacang pahnih-thum le U Bikih fapa Joel in in thlun betih a hnangamthlak nasa. Ram ih kan tul ding mi thilripawl: fangfai ihsin thokin meithal, sur, zanpuan tvk., kim thepthepin an keng hai ih kan phur sinsin. Tawkfang kan feh hnuah Tlang Lo ah mopuai zawh ih ra tlung, Far Rawn khawmi, Van Zang tlangtluan mino pawlkom ih hruaitu, Thomas le Kawi Do kan tong ih ra telve dingin kan sawm. Annih khalin in ra thlun ve cih. Cutin kan group cu mi 10 lenglo kan si thlang.\n5:40 pm ah tluangten Tio kan va thleng!\nHello! Chinland (3)\nKa lungawi tuk asi.Na Cangan mi ka siar ring ring asi.kan lam Ramleng umpawl tan ka lak nasa ……


Lamzawhnak Kiltu PDF (5) An That, Ralhrang Hnenih An Thuhla Rak Sim Theitu Dalan (2) Cu PDF In An Va Kap That – Meifar\nLamzawhnak Kiltu PDF (5) An That, Ralhrang Hnenih An Thuhla Rak Sim Theitu Dalan (2) Cu PDF In An Va Kap That\nApril 17, 2022 ah Sagaing, Monywa hrambun Unity Force (Monywa) PDF pawlin meithal in lamzawhtu pawl an kil. April 17, 2022 zinglam nazi 7:00 ah Monywa-Mandalay lamzin ah lamzawhnak an nei, minute 20 sung hrawng lamzawhnak an nei ih PDF pawlin meithal thawn an kil.\nCutin an cangvaih lai cu dalan in ralhrang hnenah an rak sim thei. Ralhrang le Pyu Saw Htee pawlin an va lutchilh ih PDF 5 cu an kai hnuah an that cih. Ralhrang hnenih an thuhla simtu dalan pahnih cu April 17 zanlam le April 18 sun ah PDF pawlin an va kap that.\nAn thatmi dalan pahnih cu U Nay Lin Tun le tlawng saya ṭuan lai U Tin Win an si. U Nay Lin Tun cu April 17 zanlam ah an inn ah an va kap that, tlawng saya U Tin Win khal a thaisun April 18 ah an kap that.\nApril 17 zing ih mual liamtu PDF 5 pawl cu Zwe Man Aung, Min Thant Kyaw, Raza Tun, Nai Wunna le Min Khant (Moe Di) an si. ISP Myanmar thuthang sungah ralhrang in ramsung thuneihnak an lak hnu February 1, 2021 ihsin November 16, 2021 tiang ah dalan tin mi 1,564 an that zo thu ralhrang pawl ih ngankhummi sirhsan in November 2021 ah an phuang.\nHarsa Zet Ih An Sak Mi An Inn Cu A Pasal Ruangah A Thiatbal\nA Nupi Zu Lei A Fial Ih A Lei Paih Lo Ruangah A Lu A Sat Tan


Ruahnak Hnakih Thasawn - Chinland Today Media\nNovember 21, 2009 9:40 am·0 comments\nAsinan Ca Thianghlim in, “Milai zohman in an hmuh dah lomi, zohman in an theih dah lomi, A cangthei ding tiah zohman in an ruah dah lomi, cumi cekci cu Pathian in Amah duhdawtu hrangah a tumtahmi a si,” a ti. -1 Korin. 2:9\n– Ezkiel 16-17\n– James 3\nKhristian Phunsang Tlawng ih zirhtu pakhat in, a tlawngta pawl in vanram cu ningkhopza amah kel rinring a simi hmun a si ding tiah an ruat sual ti a theih tikah an khuaruahnak hninter dingah hitin thu a sut hngai:\n-Zing na hung tthangh tikah na duhzet mi in nangmai’ na duh hnakin lo duh\nsawn in hmu sehla na duh maw?\n-Na thawh tikah na rak duhzetmi hla aw nuamzet thei sehla na duh maw?\n-Na thawh tikah Pacific tipithuanthum tongtu bangin theih-awk na duh maw?\n-Mawhsualnak nei lo vekin ni thar ah hung tthangh na duh maw?\n-Na sung muru tiang hmu aw thei in le na hmuhmi hmuahhmuah ah na\nlungkimzet sehla na duh maw?\n-Na thawh tikah Pathian kha thli bangin hawp thei sehla na duh maw?\n-Amah duh dingah duhdawtnak nei sehla na duh maw?\n-Mi hmuahhmuah duhdawt thei na duh maw?\nTlawngta pawl cu an sayapa ih thusuhmi an theih tikah vanram cu hivek hnakih nasa sawn a hmun ringringmi hmun a si ahcun, cutawk ih um ding an duh ttheh.\nJesuh in, “Nan hrangah umnak rem dingah ka feh ding,” tiah a ti (John 14:2). Kan kumkhua inn sunglawi ding a si ti midang hlawm uhsi! Kaa ih sim theih lomi nomnak hmun le Bawipa Jesuh Khrih amah rori ih in umpinak ding hmun a si.\nVancung khua kan thlen tikah,\nA sunglawi nomnak lomnak kan hmu ding,\nJesuh kan hmuh tikah,\nNehnak hla ringpi’n kan sak ding.\nLeitlun nomnakbik cu vancung ih lungawinak thawn cu\ntahtthim ding rual a si lo.\nPehtlaih awk daan a Sangsang


Remdaihnak hrang kan sawmnak cohlangtu Hriamkai Pawlkom tampi an um zo – SAC Ralbawi Zaw Min Tun - Falam Online Media\nRemdaihnak hrang kan sawmnak cohlangtu Hriamkai Pawlkom tampi an um zo – SAC Ralbawi Zaw Min Tun\nSAC ralhraangbawi Min Aung Hlaing in Tlangpar hriamkai hruaitu pawl remdaihnak thurelding a sawm mi thuthawn pehpar in kahdocolh lungkimnak hminkhenzotu (NCA) Tlangpar hriamkai pawlkom 9 le NCA tuah hrihlotu Tlangpar hriamkai pawlkom 8 pawl thawn kan be aw zo ti`n ralhraang thuphungtu Zaw Min Tun in a rel.\nTuni, April 27, media hnen thusimfiahnak a nei lai ah a rel mi a si ih zo pawl in ralhraang sawmnak an cohlang timi cu cipciar in a rel tel lo.\nZaw Min Tun cun “Tuhlan ahcu cozah, tatmawdaw leh hlutdaw ti`n a hranten thureltlang a si ṭheu nan tuṭum dinhmun ahcu cuvek siloin bulpak rorin thureltlang a si ding” tiah a rel ih “hivek caan ṭha ngah a har zet” a ti.\nRalhraangbawi Min Aung Hlaing cun ramsung remdaihnak hrang thureltlang dingin Tlangpar hriamkai hruaitu pawl cu April 22 ah a sawm hai.\nBulpak rorin ka tong hai ding ti`n a tiamkam hai ih pawlkom hruaitu, sungtel 2 fingfing sawmin, May 9 netabik hminpek caan a pe hai.\nMAH cun “2022 kum sungah a tak ih remdaihnak thureltlang dingin Tlangpar hriamkai hruaitu pawl sawm nan si ih, hmual neimi hmalaknak si thei dingin keimah bulpak rori thawn tonawk a si ding” tiah a ti.\nRemdaihnak hrang thureltlang dingah rampi buai hnu ih dinsuahmi mipi humtu hriamkai pawl a sawm tel lo tiah theih a si.\nTuni, April 27 ih ZMT thurelmi thawn pehparin hmuh dan phunphun a um ih “thinlunglam doawknak a tel ih a thu lawng cun an duhduh an rel thei ti`n siseh, Hriamkai pawlkom picang pawl an tel cuang lo ding, kan tel lo ding ti`n an phuang zo titu le mah phunhnam hrang lawng ruatin a thupten a rak cohlangtu an um khal a si thei tiih zumnak neitu an um a si.\n← Raltlan pawl zawhmi Lilawn a cat ih Ti sungah mi 6 an tla that\nCDF Mindat in AA hnen raldo an zir mi thu an pholang nak san relfiang →\nTarlangmi Ramkulh, Ramṭhen 10 pawl ah In-Ti a cat thei\nZingthlapit ah Thailand ram lut Myanmar rammi mipum 200 kim zik kaih tuar


Ralhrang Puai An Tuahnak Ah Lungrual A Ṭulzia Forhfiahnak An Neih Hnuah An Sualaw Ciamco – Meifar\nRalhrang Puai An Tuahnak Ah Lungrual A Ṭulzia Forhfiahnak An Neih Hnuah An Sualaw Ciamco\nApril 2, 2022 admin Myanmar 0\nNay Pyi Daw khawpi ah ralhrang pawlin hlunghlai zetin puai an tuah. Cutawk ah an pule pawlin lungrual a ṭulzia forhfialnak an nei rero. Ralkap pawlin palik nunau pawl cu an ter, an ngiarnak ah buainak a suak ih palik le ralkap pawl an sualaw ciamco.\nHmin tarlang remlo palik pakhat in, “Ralkap pawlin palik nunau pawl an ter hmaisa, palik nunau pawlin an rak kawk ruangah ralkap pawl cu an ning a zak tuk. Cutin, an buainak va khamtu palik mipa pawl cu ralkap in an rak thong ih an sualaw ciamco. Palik 5 cu an kai ih thawnginn sungah an khum lai.\nPalik khal ram hrangih hnaṭuantu an si, ralkap khal ram hrangih hnaṭuantu an si. Tuiṭum an buainak ah palik pawl lawng hremnak an pe cu palik le ralkap karlakah thleidannak aum ti a theihtheih. Hremnak an pe ding asilen ralkap khal, palik khal hremnak pe veve ding an si” a ti.\nAn puai tuahnak hmun ah ralkap pawlin palik nunau cu an ter rero ih an buai hnuah palik 5 hrawngin ralkap 3 cu an vel ciamco, ralkap 3 cu hliamhma nazet tuar in siizung ah an tuamhlawm rero lai thu theih a si.\nNaa Naupai Lai An That Zik Ih A Ṭap\nMogok Ah Ralbawi Ih Nulepa An That


Thu Netnak lam Pu Zahre Lian Thuanthu - The Chin TImes\nThu Netnak lam Pu Zahre Lian Thuanthu\nPu Zahre Lian cu a harhdamnak (heart) a ?halo vivo ih foreign ministry hnenah a harhdamnak lam zohfelawknak (treatment) nei dingin a dil, Yangon ih rungkir sal dingin le treatment la dingin a rak fial. Yangon a rung thlen cun ?haten a piah aw ih siibawipawl in ?haten an rak tuamhlawm. USA ah harhdamnak va zoh aw felsal dingin a fehih Nepal a ra thlen sal tikah foreign ministry hnen ihsin thu a ngahmi cu “na hna?uannak ihsin na cawl thei zo, Burma ah kir tengteng aw,” ti’n. Biaknak bang awmi a unau Dr. San Lwai cun USA ram ih um dingin ruahnak a rak pe.\nUSA ah a thlengsal;\nMrs. Marquita Maytag cu American Ambassador, Nepal ih um a siih Pu Zahre Lian thawn an thei aw zet. Mrs. Marquita Maytag in USA ih feh thei dingin ziangkim a tawlrel sak thluh. Kawl cozah cun USA ih an feh sian lo thu an theihter lohli nan Pu Zahre Lian cun “Kawl cozah ih cawlhter zomi ka si vekin ka cawlhhahdamnak ding hmun ahcun ka duhduhnak hmun ah in cawlhter ding cu thil mawi a si” tiah a sang. Cuticun USA ah an sungten an um. A natnak cu a bese vivo ih April 14, 1997 ah a Pathian/pathian hnenah in cawlhsan.\nZahre Lian Scholarship;\nAtu ahcun Mrs Zahre Lian cu Washington, USA ah nungdam laiih Pathian hmin thang?hat in umseh. A pasal hngilhlonak dingah tin Zahre Lian Scholarship tla cu ramsung ah pek in a um. A hleice in MIT tlawngtapawl in hi pu Zahre Lian Scholarship hi an cotambik ding ti a si. Nangkhal hi Pu Zahre Lian ih scholarship hi ngahtlak in na ruat awk asile Pu Lal Bik hnenah a ngah dan ding zingzawi theih a si.\n(Hsn: Pu Zahre Lian thuthawn pehparawin famkimzet ih theihtheinak cu Zahre Lian of Burma, by Dr. Hre Kio).\nTlawngtapawl Hnatuan A pek hai; Pu Zahre Lian\nKa Pa Chinram, Ka Nu Falam; Pu Nothankap


Rawl Ttukttak - Chinland Today Media\nJanuary 1, 2013 11:07 pm·0 comments\nBible Siar Ding: Saam 119:97-104\nNa thupekmi pawl an thlum zia cu!\nKhuaitizu hnakin an tlum sawn.\n– Saam 119:103\nRawl ttukttak tampi umnak leilung ah kan um. Kan zate in a ringring in kan tisa rilrawnnak kha a remcang daan le a thaw kan timi, harhdamnak le thazaang cahnak si huaha lomi ei le in thawn kan lungkim tawk men ttheu.\nKan taksa pum kha rawl ttukttak thawn kan khatter bangtuk in kan thlarau nunnak tla thlarau rawl ttukttak thawn kan cawm ngah pang ttheu. Kan tikcu caan le kan thazaang kha kumkhua nunnak hrangah zianghman a tthahnem lomi cangvaihnak tete pawl ah kan hmangral ttheu. Cutikah kan thlarau nun cu Pathian Ttongkam ei ngah loin a cau in a vaivuan.\nSaam hlangantu in Pathian Thu a hiarhaal lawng si loin, a thawt zia cu khuitizu hnakin a thlum sawn zia atak in a tep ngah a si. Nang teh cuti’n na ti thei ve zo maw? Mihrek cun Bible hi a daan men in kan siar ttheu ih kan thlarau nun tthanlen pitllinnak hrangah atak in a thawtnak kan thei ngah ttheu lo. Bible cu kan thlarau nun rilrawnnak diriamter theitu umsun a si. Tikcu caan sunglawi kan neihmi cu Bible siarnak ah hmang cio uhsi!\nLeilungpi cun “Nunnak Sang (Bread of Life)” thawn kan cawm awk ringring thei lonak dingin in bum in in thlem ringring. Na thlarau nun kha rawl ngai a si lomi rawl ttukttak (junk food) thawn cawm pang hlah aw.\nNunnak Sang, ka thlarau nun diriamter thei lotu ih ka cawm awk ttheumi hi in ngaidam hram aw. Na Ttongkam le Thlarau Thianghlim thawn\nka thlarau nun cawm thiamtu si dingah in bawm aw.\nPathian ka duhnak le Bible ka duhhiarnak siatsuah theitu\nthlaraulam rawl ttukttak pawl ralring te’n ka hrial maw?\nA Tteh Lomi (Allergic)


Covid 19 dokhamsii Phun 2 dawt rawi ṭhat zia an hmu suak | Falam Online Media\nCovid 19 dokhamsii Phun 2 dawt rawi ṭhat zia an hmu suak\nJuly 26, 2021 Ni Hnem Sung\t0 Comments\nSouth Korea ram ih mithiam pawl zirzoinak ah Covid 19 dokhamnak hrangah AstraZeneca le Pfizer/BioNTech vaccine dawt rawi ṭhat zia an hmusuak a si.\n“British-Swedish company suak AstraZeneca Covid 19 vaccine dawt hmasa hnu ah a dose hnih nakah Pfizer Covid 19 vaccine kan hmang cu AstraZeneca vaccine doses 2 dawt pawl hnakin antibody level let 6 in a sang” tiah Korea Disease Control and Prevention Agency (KDCA) in an phuang.\nZirzoinak ih medical workers mipum 499 ah mipum 100 in vaccine phun 2 cawk rawi (dose dangdang) an dawt. Mipum 200 in Pfizer/BioNTech vaccine (doses 2) an dawt ih atangmi mipum 199 in AstraZeneca vaccine (doses 2) an dawt.\nVaccine cun cells sung ih virus lut tummi le a karh ter tummi pawl a kham ih, cumi ah voihnihten Pfizer Covid dokhamsii dawt tu hnakin dose khatnakah AstraZeneca, Dose 2 nakah Pfizer vaccine dawttu tisa cun virus lut tummi a kham dan let 6 in a cak sawn timi an hmusuak a si.\nMixed AstraZeneca-Pfizer shot boosts COVID antibody level – study https://t.co/rHtf0x1wnw pic.twitter.com/BKadylEhZN\n“Himi kan hmusuah mi hi ṭhathnemnak tumzet a nei. Leitlun ram ṭhenkhat ah AstraZeneca Covid vaccine dose hnih nak dawt ruangih thisen hlom suakin buainak tongtu an um. Nan, tuahcun AstraZeneca dose 2 nak aiawh ah vaccine dang hman a theih timi kan langter a si” tiah KDCA ṭuanvonei mipakhat cun a rel.\nKandung June thlacem lam khalah UK thiamsang pawl in Covid 19 vaccine dose cawkpolh ṭhat zia an hmusuak zo ih dose khat nakah AstraZeneca, dose hnih nakah Pfizer dawt pawl hnakin Pfizer dawt hnu ih AstraZeneca dawt bet pawl tisa hin Covid nathrik a kham cak sawn timi an hmusuak a si.\n← Falam ah Covid 19 Mithi 1 Vuiliam saal\nSAC ralhraang meeting sawm mi ah Dr. Hmuh Thang a va tel ve cu soiseltu an tam →\nCoronavirus a rak um ngaingai si hi – Covid 19 puai tuahtu a thih hlan ṭongkam\nDjoser Pyramid ah Kum 2500 hrawng rei zo mi ThlanKuang 100 luan hmusuak bet


New York Ah Meithal Danthar Tuah - Chinland Today Media\nNew York Ah Meithal Danthar Tuah\nJanuary 17, 2013 11:00 pm·0 comments\nNEW YORK : New York state sung ah, meithal thuthawn pehpar ih kilhimawknak ding thu ah, mi tamsawn ih vote in a neh ruang ah, danthar tuah in, New York state sungah cunralkap pawl ih an hmanmi vek rifle cu zuar sian a si nawnlo ding.\nNikum December ih, Sandy Hook Elementry tlawng ih thahawknak rapthlak a um hnu in, US rammi tampi cun cozah hnen ah, meithal thuthawn pehpar in ngennak an rak nei celcel. New York state ih governor tuantu, Democratic party mi Andrew Coumo cun, “New York mi kasi hi tui can ah cun ka suangaw zet.\nThiltha tuah duhnak thinlung kan neih hi a thatuk mi asi” ti in asim. Coumo hi 2016 president hrilnak ih zuam tumtu pakhat ih theihmi asi. Cumilai ah, National Rifle Association lawngte cun, an duhlothu an rak aupi ve. Meithal dan tuahtu cu NY Secure Ammunition and Firearms Enforcement Act ( NY SAFE ) ti in hmin an pe. US State lak ih Meithal dan nei hmaisabik an si.\nNew York Ah Hritlang Ralrinnak Puan Asi\nSuak / Piang Hrihlo Naute Pawl Sunnak US Ram Ah Nei Ding\nUS Le Japan Tuantlang Vivo Ding\nCanada Mi In Phillippines Thuthennak Zungah Mi Kapthat\nUSA Ramsung Ih Tlawng Zirhtu Hrekkhat Meithal Keng Ding


22.04.20191:05 Uhr bis 6:00 Uhr\nTitel In a silent way\nEnsemble Weather Report\nTitel Shhh / Peaceful\nBest-Nr. C3K 65362\nLänge 19:15 min\nEnsemble Miles Davis Octet\nTitel Directions II\nEnsemble Miles Davis Septet\nTitel Cannon's theme\nEnsemble Cannonball Adderley Sextet\nKomponist Sam Jones\nTitel Mercy Mercy Mercy\nEnsemble Cannonball Adderley Quintet\nTitel The way you look tonight\nKomponist Jerome Kern\nTitel Work song\nKomponist Nat Adderley\nTitel Stars fell on Alabama\nEnsemble Wynton Kelly Trio\nSolist Cannonball Adderley (as)\nKomponist Frank S. Perkins\nTitel Jive Samba\nLabel Fantasy (amerikanisch)\nTitel Come Sunday\nTitel A foggy day\nOrchester Gil Evans Orchestra\nInterpret Cannonball Adderley (sax)\nEnsemble The Bossa Rio Sextet of Brazil\nTitel Love for sale\nBest-Nr. CK 65837\nEnsemble Miles Davis Sextet\nTitel I should care\nEnsemble Nat Adderley Quintet\nKomponist Axel Stordahl ; Paul Weston\nKomponist Yusef Lateef\nTitel Arriving soon\nKomponist Eddie Vinson


A Rang Thei Tawp In - Chinland Today Media\nJune 2, 2010 1:48 am·0 comments\nA Rang Thei TawpIn\nCuruangah Bawipa kan Pathian, leilung pumpi in maw Bawipa, Nangmah pakhat lawnglawng Pathian taktak na si kha an lo theih theinak dingah Assiria mi pawl ih kut sungin in ruun suak hram aw.\n– 2 Siang. 19:19\n– 2 Sansiar. 17-18\n– John 13:1-20\nMirang ttong hmangtu tambik in ASAP timi cafang hi “A rang thei tawp in, atu” (As Soon As Possible) timi ttongfang can-ai ah an hmang. Khristian pawl cun, “Thlacam ringring aw” ti-mi ttongfang can-ai ah kan hmang thei (Always Say A Prayer).\nHezekiah hi Judah siangpahrang pawl lakah siangpahrang ttha pakhat a si. Siangpahrang sia tiah a hmin a thangmi a pa Ahaz siangpahrang hnu ih ram a uk tikah Pathian biaknak thapek saaltu a si (2 Siang. 18:3-4). Sihmansehla Assiria siangpahrang in a ra do tikah siangpahrang inn le biakinn sungih ngun tangka hmuahhmuah le biakinn sangka tthuam pawl khutmi sui cu amah rori in a laak ih raaldaihnak hrangah a hei kuat (cc.13-16).\nCuih sui le ngun in Assiria siangpahrang ih thin di a riamter thei cuang lo ih raalkap a run thlah thotho tik lawngah Hezekiah cu Pathian hnenah thla a cam. “Leilung pumpi in maw Bawipa, Nangmah pakhat lawnglawng Pathian taktak na si kha an lo theih theinak dingah Assiria mi pawl ih kut sungin in ruun suak hram aw” (2 Siang. 19:15-19). Cutikah Pathian in a luatter (cc.35-37).\nHnattuan ihsin suah, asilole dam lonak tivek harsatnak le buainak tongin bawmtu nei lo vekin na tha a nau thei men. Bawm theitu Pathian cak kan nei. Zianghman na tuah hlanah thlacam aw, ASAP. –C. P. Hia\nThla kan cam tikah thil pakhatkhat a cang,\nSiatnak ih huham a hlo;\nKan thazaang a tlung saal ih ttihphannak a hlo,\nCuruangah thlacam ringring uhsi! – Anon.\nThlacamnak hi thil kan tisuak thei nawn lo hnu\nnetabik ih kan tuahmi si loin\na hmaisabik ih kan tuah dingmi a si sawn.\nSualforh Tongtu Unau Hnih


Pasal Hlohthlau Ruangah Lemcannak Ihsin Suak Tumtu Park Han Byul - The Chin Times\nMr. Yoo hi Club ih a thubuai lawng siloin hlasak thiam pawl ih zahmawh lam hmuhsuamnak thu thawn pehparin wechat khalah a teltu a si. A pasal ih thiltuah dan ruangah lemcang thiam Park Han Byul cu a lemcannak ihsin a suak zik tete. Mipi in a pasal an theih lar lo tikah Media ih title ahkhan Park Han Byul ih pasal ti’n an ngan ringring.\nPark Han Byul cu atu hi MBC ih tuahmi Love in Sadness timi film ah lemcang in a zuk rero laifang a si. Hi film ahhin a thok ahcun Park Han Byul hi lemcangtu bik (actress) asina’n atui boruak thuhla ruangah a tel lonak hmun tete pawl film ah an suah tam deuh ti a si.\nMarch 20 ni ahkhan Park Han Byul cun Love in Sadness timi film ah a tel tluan ding thu MBC film thlahnak le a agency in tlangthannak an nei. Park Han Byul cu atu hi MBC ih tuahmi Love in Sadness timi film ah lemcang in a zuk rero laifang a si. Hi film ahhin a thok ahcun Park Han Byul hi lemcangtu bik (actress) asina’n atui boruak thuhla ruangah a tel lonak hmun tete pawl film ah an suah tam deuh ti a si.\nAtu a cang reromi a pasal thuhla ah amah thawn pehparnak a um lo thu, amah lam ihsin theih khal a thei loih zianghman pehpar-awknak a um dah lo thu agency lam ihsin tlangthannak an nei.\nPrevious articlePaletwa Peng Ih Pacang Pakhat Cu AA In An Thah\nNext articleFala Pawl Thawn Beer Intu Pacang An Nu In Dawr Ah A Thawi


RALRIN A TUL KYAT 10000 NOTE THAR – Thechinlandtoday\nRALRIN A TUL KYAT 10000 NOTE THAR\nadmin May 29, 2021 Leave a Comment on RALRIN A TUL KYAT 10000 NOTE THAR\nTun hnai te ah Myanmar paisa Kyat 10000 note thar, China lamih tuah mi a ra luh thu theih a si ih, . Kyat thawnghra note lem a suah thu sim a um theu zo ih, Thla hmasa lam ih sin tu tiang tu ni tiang ah thih ter a si lo le thleng (monetize) ti vek ih sim a um ring ring a si, A hmangtu mipi lam ih theih ding ih pawimawh bik cu thawnghra ca (note) hi Central bank-in official-in vawi hnih a zo ih, A hlun leh a thar khal chi hnih phunhnihin a awm a si.\nKum 2012 June ni 15 ah khan an tuah ih, 2015 July ni 1-ah hmel tharin an tuah suak leh ih, kum 2017 June thla ih sin, 500 note leh thawnghra note hlun Central bank-ih lut mi hrim hrim cu khum hlo thluh a si ih, a suak thar bik lawng an pe suak a si, . Tun tiangin ram sungih thawnghra note hman rero mi hi hmel phunhnih a nei ih, kan tun lai boruak zohin fimkhur takih lak/dawn khal a tha nasa ding.\nA Sinan a thih mai ding ih zum a hlutnak hnakin aiih niam hmanral dan ngaihtuah leh bank tluk chhiat phang ih paisa la draw thluh tum ih commission man sen teuh te hi a fimthlak lo tih theih a tha a si, Made in China suakthar thar dawn pang na tih a si le, tu ih thawnghra ca note kawl mi thawn uluk takin zoh thim theu aw, The Tahan Post.\nTLANGPAR HRIAMKAI PAWL SSPP SSA RALKAP AN SUAL SIN SIN →\n← MIZORAM LAM IH TLAN PAWL COVID KAI TAM 3 AN THI ZO


June Thla World Cup Ding Thu - Chinland Today Media\nMay 17, 2010 12:52 pm·1 comment\nTui kum 2010 World Cup hi leitlun ih FIFA World Cup avei 19th nak ding a si. Leitlun pumpi bawhlungsit zuamawknak puai tiah kawh a siih South Africa ram ah a thleng ding. June 11 ihsin July 11 tiang a si ding. Africa ram ih World Cup veikhat thlennak khal a si. South Africa pawl in bawhlungsitnak ding bualrawn kau ngaingai stadium pa(5) a thar an sak ih an neihcia pa(5) pawl khalcu nasa sinsin ding ah an tuah bet.\nMawhtaw le vanzam colhnak ding an kau ter theh ih mipi thlennak ding khualinn le ei ding rawl pawl a ralring thepthep zo. An bualrawn tuahtu minung 70,000 an siih an tuan bangman sumpai hlawh pangai hnak ih tam deuh ih pek an si. Ram kip in World Cup ih tel thei ding ah an zuam cio ih kan dung 2007 ihsin team le team an rak zuamaw thawk ih himi zuamawknak ah hmun (bualrawn) 32 an hmang ih team 204 lenglo in final zuamawknak an thleng thei.\nWorld Cup ih tel thei ding ah thehluhawknak caan cu 18 November 2009 ah a rak kim zo ih himi an rak zumawknak ah an zate kom in goal 2337 an thun ih puai 848 an lek suak. Tui kum World Cup teltu ding ram 32 cu nasa zetin an tuah awk rero laifang a si.\nNupinu in a fapa kuatfawp Ding Fial\nEast Tennessee nupinu pakhat cun a fapa kum 5 mite cu kuakfawp ding ah a fial. A fapa kuakfawp thiamlo cu nasa zet in kuak fawp ding ah a fial. Cutiih a fialcu thuneitupawl in an thei ih an kai. Hi nupinu hi thuneitupawl cun naunak hmuhsuam tiah an kai ih jail ah an thlak. Thu an suhnak ahcun ka nauhak lai ah kuakfawp lo ding tiih in zirh ruangah ka fapa kuakfawp ding ka zirh nak san a si tiah a sang.\nWorld Cup Suitum (Kuatpi) An Khawpi Sung A Thleng Zo!\n2010 World Cup Kan Thok Thlang Ee!\nTui kum WC hi sun ah maw? an leh ke, zan ah kan ni India ram um mi pawl in ziangvek tikcu ah kan zoh thei pei, in sim thei cia uh la ka duh zet, Champion England lole Spain kan zum phawt


US rampi Hrilawknak ah Thil ciang lo ziang hman a um lo – The New York Times | Falam Online Media\nUS rampi Hrilawknak ah Thil ciang lo ziang hman a um lo – The New York Times\n2020, US rampi hrilawnak thuhla buai cu a sosang vivo ih vote fir puhaw thuhla khal zingzoinak an nei vivo.\nKan dung zarh ah Organization of American States (OAS) ih international level zohhliah khaikhawmtu team khat cun US rampi hrilawknak ah a dik lo zawng ih cangvaihnak a um lo ti`n thuthang an rak phuang.\nTukhalah US rampi hrilawknak ah a dik lo zawng ih cangvaihnak a um maw, um lo tiih zirzoitu The New York Times cun a dik lo mi cangvaihnak a um lo ti`n a phuang.\n“President Donald Trump admin lam in US rampi hrilaw thu ah a dik lo mi cangvaihnak a um tiih an aupi mi cu a dik maw diklo ti`n ramsung state tinkim ih election official hotu hnen ah thusutnak kan nei ih a dik lo mi cangvaihnak ziang hman a um lo ti`n thuthang an nam hnget” tiah NYTimes cun a tarlang ih “Texas official cun thuhla zianghman in let sal lo” ti`n thuthang an suah.\nCuih tlun ah “kum dang hrilawknak vek thotho in vote siar sual, maths lam ciangkuang lo ruangah le technical glitches ruangih tisual mi cu a um ko ih voihnih vote thlak pang mi khal a um. Asinan cuvek tuahsual mi pawl cu report ah ngan khum a si thluh” ti`n an tarlang a si.\nUS rampi hrilawknak ah tuvekin thuthang phunphun a suak nan Trump admin lam cun a dik lo zawng ih cangvaihnak a um ti`h an aupi mi cu dinpi hrih in court lam tiang an thlen vivo tum a si.\n← Mizoram ah Hreitlung thawn Cekthatawknak rapthlak a suak\nFalam peng le Sagaing ramṭhen ihsin zuamtu CNLD palai ṭhenkhat Anka →


PDF pawl ngiar ṭheutu Thidar YuMon cu Leng suak ngam lo ding khawpin hrem a tuar | Falam Online Media\nPDF pawl ngiar ṭheutu Thidar YuMon cu Leng suak ngam lo ding khawpin hrem a tuar\nJuly 2, 2021 July 2, 2021 Ni Hnem Sung\t0 Comments\nOnline ah puarthau zetin PDF pawl ngir ṭheutu Mandalay, Myingyan ih um Thidar YuMon cu miburkhat in a inn bat in meithal an kap ih Leng suakvak ngam lo in a um.\nJune 1 zinglam nazi 7 hrawngih thilthleng a si ih vengsungum mipakhat cun “amah rori bat in voi ruk hrawng an kap nan an ngah fuh lo. Amah kilhim dingih ṭuanvolatu ပျူစောထီး pawl khalin meithal an hmetpuak nan hriamtuar le khawngaw an um lo. Amah Thidar YuMon rori khalin meithal a keng” a ti.\nAmah hi Patriotic Association of Myanmar (အမျိုးသား ဘာသာ သာသနာ စောင့်ရှောက်ရေး အဖွဲ့) party sungtel a si ih tu ahcun ပျူစောထီး a si ve tiah vengsungum cun a rel bet hrih.\nSAC ralhraang lam ṭang a si hlei ah PDF le vengsung mipi ziang siar loin internet cahmai ah ṭongkam mawilo zetzet, mitihrimnak ca a thlah ṭheu ruangah kan dung zarh lam khalah a inn ah bomb an rak deng sak dah.\nA inn an kap mi thu thawn pehpar in amah Thidar YuMon cun “Zingpit ah langhngan zetin voi 6 rori ka inn an kap. Khawihman ka suak thei lo. Innsung lawngah um a ṭul. Palik le Ralkap pawl le an ra thleng thei hrih lo” ti`n internet cahmai ih ca a thlah mi cu News Ambassador in a tarlang sawng.\nHminsin : A ca nganmi zoh kan tum nan a profile a lock ruangah kan zoh thei lo.\n← Ralring : Falam CDM Committee in Pengpihuap thuthannak a nei\nFalam palikbawi pakhat cu Mualphothlak zetin a Thi →


Puithiam In Aungbali Number A Sim Ih ‘Na Poh Ngah Ding’ A Ti, A Poh Ngah Lo Ruangah Puithiam Cu A That – Meifar\nPuithiam In Aungbali Number A Sim Ih ‘Na Poh Ngah Ding’ A Ti, A Poh Ngah Lo Ruangah Puithiam Cu A That\nDecember 17, 2021 admin Leitlun 0\nDecember 12, 2021 zing ah India, Uttar Pradesh temple kiangah puithiam ruak an sar ih a lu ah hliamhma a tuar ruangah mi kuttuar ih thi ti an thei ih zingzoinak an tuah hngal. Puithiam ih hmin cu Ramdas Giri ti a si ih a lu ah thil pakhat khat ih vuaknak hliamhma nasa zet an hmu.\nNihnih hnuah puithiam thattu pacang kum 56 mi Mohammad Jishan cu tualsung palik pawlin an kai ih a thatnak san cu puithiam in arak simmi aungbali number a diklo ruangah ti a phuangaw. Palik in thuhla an theihdan in puithiam in mi tampi hnenah aungbali number arak sim ṭheu ih a dik thei zet an ti.\nPacang Jishan in puithiam thuhla a theih veten aungbali lei ve dingin ava leng ih laksawng ah Rs 51,000 le phone Rs 21,000 man a pe. Puithiam in a theihnak hmangin a lei ding mi aungbali number cu a sim thei ih ‘Rs 5 lakhs man rori in lei hngal aw’ a ti.\nPacang Jishan cu lungawi tuk ih a tlung ih an inn le lo zuar in aungbali cu ava lei, asinan aungbali a suah tikah cun a sunmang zaten an hloral thluh, a poh ngah lo. Aungbali number simtu puithiam hnenah ava feh lohli ih thu an sutawk hnuah ṭongkam an el’aw ciamco ih Jishan cu a thinheng sosang tuk supaw thei nawn loin puithiam cu a vuak that.\nPailk pawlin CCTV le kiangkap um mipi pawl ih simnak zarah tualthattu cu an kai lohli thei ih tualthat thubuai an orhter hnuah thawnginn sungah an hruailut.\nNorth Korea Ram Ah Ni 11 Sung Hnih An Siang Lo, Kim Jong Un Pai Thihcam A Thleng\nChin Ram Ah ZRA Le Mipi Kilhimtu Pawl An Kap Aw


Falam Siipin le FCMF in mipi thlun dingmi daan thar an suah | Falam Online Media\nFalam Siipin le FCMF in mipi thlun dingmi daan thar an suah\nAugust 15, 2021 August 15, 2021 Ni Hnem Sung\t0 Comments\nFalam khuasung dawr pawl cu 16.8.2021 ihsin thok, zinglam in sun nazi 12 tiang on sian a si nan Covid 19 nat nak thawn dam saal zotu le Covid dokhamsii dawt zo pawl lawng on sian an si tiah Falam Siipin in thuthannak a nei a si.\nCumi ah Covid dokhamsii dawt zo timi caken hmuh thei tu pawl lawng dawr on sian an si ding tiah mipi theihternak an nei ih, Dawr ong duh le covid 19 Dokhamsii dawt duh pawl cu 16.8.2021(mon day) zing nazi 9 in cheery Hall (Nurse- inn pi) ah sii dawt theih a si ti`n Falam Siipin FB cahmai ah an tarlang a si.\nFCMF khalin Covid – 19 dokhamnak hrang thlangthannak a nei\nFalam Christian Minister Fellowship hohanak thawn June 23 ihsin August 15 tiang, ni 54 sung Covid 19 dokham hmalaknak “stay at home” nei fel a si zo ih, Pulhnat lak ihsin kan khua kan ram him sin thei dingah August 16 ihsin 31 tiang FCMF thusuah thlun hrih dingin FCMF cun mipi hnen ah dilngennak a nei ve a si.\nFCMF ih thusuah cu …\n1. Covid -19 nat suan awklo dingah mah le inn ciar ih umding, hmaihup bunlo in innhnen khal lengawk hrimhrim lo ding, innsang nauhak khal midang nauhak thawn lektlang, um tlang lo ding.\n2. Dawr thil lei le ṭulsamnak a um tikah Innsang pakhat in mi pakhat lawng hmaihup bun in a ṭulnak ah kuthruk bun ih midang thawn hlatawk (pee 6) theibik zuamin suakvak ding. Innsang ah Covid 19 vaccine dawtcia silole Covid 19 in a damcia an um a si le a cangtheibik in an mah lengsuaktu ah hmangding.\n3. Hanghnah hangrah, sa, ei-in dang, le dawr dang pawl cu zing ihsin sundir tianglawng onghrih ding. Thilri dawr pawl cu hridai thawn sangka kham ih inn sung-leng in lei aw ding.\n4. Rawldawr, lakphak dawr tvk cu a fun in zuar/lei aw hrih ding, a zuartu le a leitu kaphnih in hmaihup le kuthruh bun tengteng ding.\n5. Ei-in le dawr thil zuartu pawl cu Covid 19 nat ihsin a damzomi, silole vaccine a dawtzotu, silole Covid 19 test zo ih a dammi an si ding.\n6. Abur ih hnaṭuan hmun (company hnaṭuan tel in) pawl ah hmaihup bun tengteng ih a cang theibik in hlatawk ding. Covid 19 test ih a dammi lawng in lengsuak hna ṭuan ding.\n7. Himi ritekmi ni (August 16-31) sungah mithi (Covid nat silomi tel in) neih pang a si le sun a si ahcun a rang thei bik in le thlahtu mipum a mal thei bik in vui cih ding, Zaan ih thi a si le siizung mithi retnak ah ret cih in a thaizing ah vui cih ding.\n8. Lehpannak hmun hmuahhmuah khat thluh hrih ding…. tipawl an si.\n← Aman pangai hnak ih letkhat niam rorin Thilri zuar a si thlang ding – Yangon CM\nTaliban Ralhraang pawl in Nunau zung hnaṭuan pawl an dawi tlung thluh →\nHakha peng doawknak ah SAC ralhraang tuar na, Boruak sosang vivo ding zum a um\nNovember 6, 2021 Ni Hnem Sung 0


Chinmi umnak khuate ih Inn 6 le Community hall a kangral | Falam Online Media\nChinmi umnak khuate ih Inn 6 le Community hall a kangral\nDecember 28 ah Rakhine ramkulh, Ann Township, Shan Kone khua ah kangmei a suak ih All Chin Society Community Hall le inn 6 a kangral tiah RFA in a tarlang.\nNawhkang hrimmi a si nan thudik reltu hrang ṭihnung dinhmun a thlen thei ruangah khuami pawl in an relsuak ngam lo tiah CHAT pawlkom (ချင်းလူသားချင်း စာနာထောက်ကူညီပေးရေးအဖွဲ့) ih ṭuanvonei Salai Win Maung in RFA hnen ah a sim.\nKangmei cu, December 28 zaan nazi 12 hrawng ih suak thok vekin tarlang a si ih inn neitu pawl cu ဦးပိုင်၊ ဦးငမောင်၊ ဦးအောင်ရွှေ၊ ကိုမောင်လတ်၊ ဦးဘတင်၊ ကိုကျော်သူလင်း le All Chin Society Community Hall pawl an si tiah a mah cun a sim hrih.\nKhuami pawl cun nawhkang hrimmi sivekin an relsuak nan Ann Township ih meithat ṭuanvonei ဦးအောင်သန်းဌေး cun “Inn kang mi cu luahtu umlomi, minung umlonak inn a si nan a kiangkap ih khawsa midang an um ruangah nawhkang hrimmi cu a si lo ding.”\n“Tleirawl pawl ih kuak fawp tantami lole meisa thawn pehparmi thil pakhatkhat tuah hnu ih tantami/dawngdahnak ruangih suakmi kangmei khal a si thei” a ti.\nShan Kone khua cu Chinmi umnak khuate a si ih innkhi 123 a um. Hih khua cu ralhrang AA le Tatmadaw ralkap buainak naivai ih ummi khua a si ruangah khuasung um mitamzet cu raltlan dinhmun in Ann, Magway (မကွေး), Bago (ပဲခူးမြို့), Yangon (ရန်ကုန်) pawl ah beunak hawl in an vakvai a si.\n← Fa 22 nei tei` Innsang in an don mi Christmas laksawng an phorh cu ……\nIndia ram ah Covid 19 nathrik pianhmang thlengawmi an hmu ve + India dinhmun →\nMyeik Myo dinhmun a ṭha lo, Mi 4 an kap that zo


Burma Ram Feh Dan Ding Part 79 - Chinland Today Media\nBurma Ram Feh Dan Ding Part 79\nTlangpar Lo Le Hmuan Tuah Cing In Thanso A Theih Maw?\nBurma Ram Feh Dan Ding hi Part 80 ah kan titawp dingih,Rangoon ih Pastor Lal Tin Hrem in ca uk in tuahsak ding kan rak ti nan kan theh lam lam lovi,Part 100 tal cu kan thlen a tul ding a si hi.\nLaimi hi a peh peh in kum 600-700 lai cu tlangpar ah kan rak um zo ding ih,tu khal ah tam zet kan um lai.Phairawn ih vaih fial aw zawk rero khal sehla ziangtik hman ih vai lo ding thawng tampi an um ring ring.Hi vek a si ruang ah tlangpar ih um cing in thanso nak,a hlei ce in lo le hmuan tuah cing in a um thei ke maw ti hi kum tam zet ka rak ruah zawk rero mi a si.\nAmerican scientist pakhat,a hmin ka nghilh zo,cu missionary khal a si ih Philippines ah kum rei zet a rak um.Philippines ih mipi pawl bom a duh ruang ah tlangpar lo neihdan thar a hmu suak.Hi hi a tawi zawng in SALT Agriculture an ti maw si,cu cu slope agriculture ti vek a si.Himi hi tlangpar ih terrace (cangdawl ) lo neih dan thawn a bangaw deuh lo.Himi ah cun tlangpar ah a phei zawng in thingkung leh thlai cin a si.Thuah khat nak ah banhla/hnahcang tla cing seh la a tlun lam thuah ahthurban/banthur tla a tluan ih cin a si ding hi cui tlun thuah ah vainim tla a si ding.Himi ih a that nak cu ruah a sur tikih tlun lam ih si luang thla dawm pawl kha a hnuai lam thuah ih thlai pawl in an rak dang ih,dawm cu a lak in a laung lo.Cui tlun ah nai te te ih thlai le thei kung a phun phun cin a si tik ah thli ihsi tla in an dawm pawl an hlawm aw aw.Cu le cangdawl lo vek in laih a tul lo ih,cang cim tla a um thei lo.\nKa theih dan vek a si ah cun himi thiamnak hi Saya Thang Tin Sum in Philippines ah a va zir ih a hnen ih sin Saya Tial Dum in zir in a tak in Lungpi ah cun a tuah.Himi mithiam pa hi Mizoram chief minister Pu Lal Than Hawl khan 1997 lai ah khan maw si Mizoram ah a cah ih a mah thawn press mi pawl kan kawm maw aw.Cunah ka suh mi cu leitlun ram tampi na hmu zo vi,lo /hmuan nei cio cio tlangpar um pawl cu hmunrawn um hnak in an lian sawn ti na thei dah maw ka ti ih,minute 2 hrawng a ruat aw ih thei lo a ti.Ka lung a kim nasa ko.A si nan kan nih cun tlangpar ih um lai kan Laimi pawl hi thanso nak,len tir nak kan ruah tho tho a tul ko.Himi ka ngan nak ah hin himi lo neih dan ka duh bik ka ti nak a si lovi,a phun phun tidan kan hawl a tul tinak a si sawn ding.\nIndia ram ih ca ka siar nak ah vawi khat ka siar mi cu ka lung a kim law law.Cucu India ram rural ( khawte )lam ih lo/hmuan neih ih lian bik khua 3 cu Himachal Pradesh tlangram ih apple cing khua 3 pawl an si a ti tlat.Hmunrawn ih leilet nei pawl an si a ti ta ria lo.himi hin ruah nak tampi i pe a si.\nCui ruang ah kan nih khal in tlangpar Lairam ih um pawl hrang ih lo leh hmuan nei cing ih nunnak sang ( high living standard ) an neih thei nak ding kan ruah sak a tul nasa ding.


New York Ah Minung 13 Kap That - Chinland Today Media\nApril 4, 2009 4:32 pm·0 comments\nMizan sunah US ih New York khawpi Binghamton ih America Civic Association (ACA) building ah mi pakhat — kum 20 mi Vietnamese- American cu meithlal Pistol pahnih kengin a lutih building sungih um minung pawlcu a hrobet thluhih minung 13 a kapthat in midang 40 cu an tlansuakih a tlansuak misungah minung pali cu nazetin hriamhma an tuar ih cumi hnuah a mahte a kapthat awcih.Binghamton Palik bawipa Josept Zikuski in a simnakah hi misualpa ih ruangkiangah Pistol 2 leh meithalmu leh mante an hmuhthu a sim.\nBinghamton bialtu Democratic Congressman, Maurice Hinchey in asim nakah hi Building sungah hin ramdangmi US rammi sidingih Exam tuahlai rero tupawlcu hi misual pain meithal thawn a hmuhhmuh a kap hluahhlo mai asi ati. NATO Summit ih tellaitu US Preisident Obama khalin himi thu a theih cun a thin a tthong in pawi a tithu a sim.\nUS ramah hin hiti vekih that awknakhi a thlengtam zetih kandung thla khalah Alabama ah minung pakhatin mi 11 a rakkap thatzoih Nikum December thla khalah Krismas putar vekih tuah awin Los Angeles ah minung 9 a kapthatzo. Cun nikum September thla khalah Washington ah minung 6 kahthat an siih.June thla khalah Kentucky ih Plastic tuahnak hmunih hnatuan in minung 5 a kapthatzo. kum 2007 ah khan Virginia Tech Campus ah minung pakhat in tlawngta 32 a rakkap thatzo.\nHimi laiah News Agency hrekkhat simnakah Pakistan ih Taleban hotu Baitullah Mehsood cun himi buainakcu kanmah Taleban pawlih timi asi tiah a puang tin an tarlang. Hi mi thattu hi Taleban ralkap asi tiah News Agency pawlhnen ah phone in asim, Baitullah Mehssod cun himi buainak kantuah naksan cu US ralkap Vanzam Drone in Pakistan ramsungih Taleban Camp a kah theu ruangah phuba laknak asi ati.


Refugee Day Ah Delhi Chin Mi Pawl UNHCR Hmaiah Duhlonak Tilang - Chinland Today Media\nRefugee Day Ah Delhi Chin Mi Pawl UNHCR Hmaiah Duhlonak Tilang\nJune 21, 2014 12:47 am·0 comments\nNew Delhi: Delhi thleng Chin mi beunakhawl pawl cun World Refugee Day densan in June 20, 2014 ah an harsatnak thu pawl ausuah piin India khawlipi New Delhi ih United Nation High Commissioner For Refugee kotka ah fehin duhlo tilangnak an nei.\nDelhi Chin Community Fellowship (DCCF) ih hohanak in Chin mi 100 lenglo pawl cun an harsatnak le an duh mi pakua pawl cu UNHCR office ah an va tarlang. Hiti ih lungawi lonak an dilnak san khal Delhi ih um Refugee pawl ih harsatnak an ton mi pawl UNHCR pawl ih ngaihsak nawnlo ruangah le ramdang ih kawhnak pawl an phihsak ruangah a si.\nCahram an suahpi mi le an dil mi pawl cu:\n1. Delhi Kawlram mi Refugee pawl ih harsatnak hi theihpih ngaingai dingah\n2. Harsatnak theihpih lawng si loin tulsam mi in le ei sum le pai Refugee ih canvo pawl diktak ih an ngah theinak dingah.\n3. Refugee pawl ih hmailam hrang thaten ruahsak ding le Fimthiamnak lam zirnak ah uluk deuh ih mawhphurhnak laksak dingah.\n4. Kawlram mi Refugee nunau pawl humhimnak thazet ih tuah sak ding le Refugee nunau pawl himzet ih an um theinak ding\n5. Kum upa hnatuan tha ngah thei lo kum 50 tlun pawl an tulsam mi bawm tengteng dingah le an tulsam mi pawl diriam zet in tuah sak dingah\n6. India rampi ih in palbehnak, kanmah refugee pawl hmangih an hlawknak hrang in hrengnak pawl hi kan Nu a simi UNHCR in theihpi in a fale refugee pawl parah duhdawtnak thuktak thawn a zoh theinak ding.\n7. Dam lo pawl in enkolnak tha (siizung) le enkoltu doctor mi tha pawl in hawlsak dingah…\n8. Refugee UN Card ngah lo ih can reipi hngaktu pawl zamrangzet in UN Card pek sak dingah le Reject tongtu pawl thaten ruathat sak saal dingah…\n9. Netabik ah UNHCR in Delhi um Kawlram mi Refugee pawl parah a lemlawng siloin thungaitakten duhdawt ih in zohkhen sak hram ding ah…\n‘Tuini san dah kan va piah cu palik pawl in lam in rak kham, kan sidan pawl kan tilang mi in rak theithiam pi zet. Zung sung lut thei dingin hotu pathum pawl thawn zung hotu upa tonnak le kan dilnak ca pawl reltlangnak an nei thei. Zung hotu pawl khalin hi thu pawl hi ngaihven peh cih dingin le thuhla a rang lam ih theihternak neisal dingin in sim ta’ tiin PaBiak (hminthleng) cun a sim.\n2004 kum ah Chin mi raltan 300 lenglo in duhlonak langter in nasaten UNHCR an rak nor. Hi tiih an rak nor ruangah UNHCR pawl cun duhlolangternak ih tel hotu pawl cu thawngthlak sak inle India thuthennak zung tiangah thiamlo canter in sual a puh hai dah.#\nChin Refugee 700 Hrawng In Delhi Ah Lamzawh\nRefugee Day Ah Angelina Jolie In Myanmar Mi Veh


Aung San Suu Kyi thubuai relsal lo - Chinland Today Media\nAung San Suu Kyi thubuai relsal lo\nAugust 1, 2009 1:27 am·1 comment\nAung San Suu Kyi ih thubuai cu tuisun ah relsak sal a siih tuisunah thutluk nak an tuahsak dingih zum a si lai ah hmaithla August ni 11 ih relsak sal dingin Court cun thu a suahsal. Hiti vekih a thubuai relcat sak lohli duhlo ih an umnak sancu a thubuai relsak tu Judge pawlin a thurel sak dingmi ah thu theih bet ttulmi an neih lai ruangah a si tiah an tarlang.\nTuizingah Indian Airforce Vanzam HPT-32 cu Andra Pradesh Medak District ih Annaram khaw kiangih a ttum zikzawngah a tla ih a sungih to minung 2 an thi. Hi Training Aircaft, Airforce Academy Dundigal mawnzirtu pahnih Ritin Jain leh Chaturvedi cu an thicih.\nMeda District, SP, M Kanta Rao cun hi Vanzam tlaknaksan cu ziangruangah ti theih fiang nak a um hrihlo ih thil umdan a hmunih zoh fiang dingin Airforce hotu pawl an fehlai tiah a sim.\nQueen Elizabeth II Kiltu Ah Sikh Ralkap 2 Tel\nEngland ram ih Siangpahrang Queen Elizabeth II kiltu dingah a liamcia kum 2 ihsi ruahman mi an rak neihcia vekin Sikh miphun ralkap 2 an tel. British Media leh thuthnagca pawlin antarlang nakah Siangpahrang Queen Elizabeth II kiltu hi Signaler Simranjit Singh kum 26 mi leh Lance Coporal Sarvjit Singh kum 28 mi an siih tiah an simih meithla kengih Buckingham lal inn an killai zuk pawlcun England ram TV leh thuthangca pawl a luahkhat zet tiah an sim.\nSimranjit Singh hi 21st Signal Regiment ihta a siih tuikum May thla ihsin Siangpahrang Inn ah a Duty zoih, Sarvjit Singh hi 3rd Regiment Army Air Corps ihta a siih tui naite ihsin Siangpa hrang Inn kiltu ih lakluh a si ve. Hite pahinh hi Sikh hnam danin lupawng tumpi leh khabe hmul khal zuahter sing an siih, Britain ramih Sikh miphun pawlcun tuihlan khalah Siangpahrnag Inn kiltu ah hin Sikh miphun ralkap an rak umzo ih tuah an um lala cu a lungawi umzet a si tiah an sim.\nUS Ralkap Pawlin Babylon Hmuan Ti Siat\nLeitlun hmunle ram hminthang lakih siartel ve mi Iraq ramih Babylon hmuan Hanging Garden cu US ralkap pawlin um hmun khuarnak ih an hman ih tlunah himi hmun ah Camp Alpha an dinih Hanging Garden hi an ti siat thluh tiah UN cun a sim. UNESCO cun kum 2003 ih US in Iraq a siim ihsin US ralkap pawlcun himi hmunhi um hmunkhuarnak ah an hmangih hmun hrekkhat pawlcu an lai siat thluhih a kulhnak hawi pawlkhal an sutsiat thluh tiah an sim.\nUS ralkap pawlin an tisiat mipawl lakah Ishtar Gate leh Processional Way pawlkhal a telih Ashtar Gate hi saklam ihsi khawpi sung luhnak ramsa phunphun zuk thawi ceimawi mi a siih, US ralkap pawlcun ramsa phunphun zuk thawi pathian biaknak hminsin nak zuk pawlkhal an hlawnhlo thluh tiah ann simbet.\nHimi laiah US ralkap thupuangtu Lt Col, Tamara Parker cun himi hmuanih um hmun an khuarnak sancu misual pawlin himi hmuan tisiat an tum ruangah kankil himduh ruangah asi tiah a simve ih Babylon leh Kufu cu leitlun ih hmun pawimawh hminthang asi ruangah US ralkap pawlkhal in kanzah zetve a si tiah asim.\nBabylon hi Iraq ram thlanglamih um a siih, himi hmunhi hlanlaiih Mesopotamia khawpi an ti theumi, Hammurabi leh Nebukadnezzara ih lal nak hmun a si. Iraq Tourism MInistry , thupuangtu Abdulzahra al- Talaqani khalin US ralkap pawlih thilti dancu pawi a tithu a simih, himi hmuncu Iraq mipi hrangih hminsin tlak hmun pawimawh leh leitlun khalih langban mi a si ruangah a ui thu a sim . Himi hmuantuah thatsal nakdingah US cun dolllar 8,00,000 a pekding thu a sim.\non August 1, 2009 at 7:38 am\nSiar manhla riai si, sut tu khal sut fuh nasa.\nA sannak hi duh ai in a tawi deuh.\nSiar ka khawp lo deuh.


Thih Dar:Hngakchia kum1 le thla10 cu mawtaw nih’A lu ah ke dihlak in a rial. – Onlinenungak\nThih Dar:Hngakchia kum1 le thla10 cu mawtaw nih’A lu ah ke dihlak in a rial.\nOctober 29, Thailand, Ratchaburi province ah company hnatuan pakhat hna ih a feh zik mawtaw a back zawngah an innhnen tei naute kum 1 le thla 10 mi cu mawtaw vorhlam ke in a rial ngah. A lu a bekih a thi cih ti a si.\nMawtaw mawngtu kum 37 mi Naisuwat hi an kiangkap ih nauhak veivak an tam theizet ruangah ralring thiam zet mi a siih himi ttum khalah mawtaw kimvel a zoh ciamciam hnuih a mawn mi ti a si.\nMawtaw mawngtu cun ziangkim ah mawhphurhnak a lak ding thu le a riahsiazet thu a rel cingin palik in ralring teih mawtaw mawng lo ah puhin thubuai an tuahsak thotho ti a si.\nCancer State 4 Tiang Hmanh A Damh Khawh Mi Kawl Sii Tha Taktak Mi Hi Rak Ding Ve Tuah.\nKum caan Saupi Taifah, Khawmfah Ti Bantuk A Ingtuarmi Na Si Ah Cun Mah Hi Sii Hi Rak Din Piak Ve Hrimhrim